Ina lillaahi wa Inaa ilayhi raajicuun Wiil Soomaali ah iyo Macalimad Caawineysay oo lagu dilay magaalada Kristiansand ee Dalka Norweyn Daawo Sawirro!! | kowtharmedia.com\nHome WARAR Ina lillaahi wa Inaa ilayhi raajicuun Wiil Soomaali ah iyo Macalimad Caawineysay oo lagu dilay magaalada Kristiansand ee Dalka Norweyn Daawo Sawirro!!\nIna lillaahi wa Inaa ilayhi raajicuun Wiil Soomaali ah iyo Macalimad Caawineysay oo lagu dilay magaalada Kristiansand ee Dalka Norweyn Daawo Sawirro!!\nNin Mindi ku hubeesnaa ayaa shalay magaalada Kristiansand ee Koonfurta dalka Norway waxa uu ku dilay wiil 14-sano jir Soomaali ah iyo Haweeney macalimad ah oo u dhalatay dalkaasi.\nDilka ayaa ka dhacay meel ku dhaw iskuulka uu dhiganayay Wiilka Soomaaliga ah oo lagu magacaabo Yacquub Cabdullaahi Xasan , waxaana Ninka Mindida watay uu halkaasi ku dilay Wiilka Soomaaliga ah iyo Haweeney Macalimad ah oo dooneysay in ay caawiso wiilka la dilayaya.\nBooliiska magaalada Dilka uu ka dhacay ee Kristiansand ayaa sheegay in ay wadaan baaritaano ku aadan ninkii ka dambeeyay dilka Wiilka Asalkiisu Soomaaliga yahay iyo Macalimada u dhalatay dalka Norwey .\nYacquub Cabdullahii Xasan oo 14-sano jir ahaa ayaa dhiganayay fasalka 9-aad iskool lagu magacabao Fiskå, waxaana wiilkan oo ku dhashay dalka Norwey la noolyaa Hooyadiis oo dalkaasi gashay sanadii 1997-dii.\nWali si dhab ah looma oga sababta ka dambeysa dilka loo geestay Wiilkan Soomaaliga iyo Hwaeeneyda u dhalatay dalka Norwey, Waxaana la sheegay in wiilka iyo Haweeneyda la dilay in aysan jirin wax aqoon ah oo u dhaxeysay ayna dooneysay in ay ka bad baadiso ninka dilayay.\nDilkan ayaa imaanaya xili labo habeen kahor dalka Sweden iyana lagu dilay labo wiil oo Soomaali ah oo wada dhashay, waxaana Soomaalida kunool wadamada qurbaha ay sidoo kale la kulmaan dilal iyo dhibataooyin kale.\nWiil kale oo lagu magacaabo Ahmed Taajir oo garanaayay wiilka ladilay ayaa waxuu ka warbixiyay Aqoonta uu ulaahaay Yarkaan\n“Ina lillaahi wa Inaa ilayhi raajicuun  Yacqub Abdullahi oo 14 Asalkiisa Soomaali, Norwayigian ah Cunug aan aad u aqanayna ahaa aya xalay lagu dulay magalada Kristiansand Norway  xalay. Allaha unaxariisto saqiirkas wase arin digniin u ah Somalida@ nagta lasawiran waxay isku dayday inay badbadiso wana laladilay”\nPrevious PostAkhriso Magacyada iyo Qabiilada ay ka soo jeedaan xildhibaanada Aqalka Hoose ee lagu doortay Jowhar! Next PostMadaxweynaha Dalka Gambia ayaa bishaan Gudaheeda waxaa Doorasho Madaxeedka Kaga guuleysay Hogaamiyaha Xisbiga Mucaaradka ee Dalkaas waxuuna dhahay "Aniga waxaa ahay Muslim iimaan leh 22 sano kadib xilka Kuugu wareejina!!


Mahiga & Shantan miyeey Soomaali u Afduuban tahay? - Xogta Keydmedia!\nAyuub A. Aden (Keydmedia) - Qof walbaw u tooghay dhacdo lama filaan ah. Siyaasi isku sheegga damaca badan wax walba waa u xalaal, wax alla wixii u meel-mari karana waa samaaynayaa.\nDawladda dhalan doonta waxaa isku soo sharraxday Shan Nin oo Soomaalidu u afduuban tahay, waxayna kala yihiin: Mudane Shariif Axmad, Mudane Shariif Xasan, Mudane C/maan Faroole, Mudane Maaxamad A. Caalin iyo Cabdiweli M. Caligaas.\nDhammaantood waa heshiis, nin walba wuxuu helayaa waxa dantiisu ku jirto ama wuxuu jecel yahay. Khilaaf ma dhexyaal, wax walbana hore ayaa loogu heshiiyey. Waxa hawlaha lagu kala furdaamin doono waxaa ugu weyn waa Lacag badan oo Shilin Soomaali ah oo Suudaan lagu soo daabici doono oo Garoowe lagu kala qaybsan doono doorashada kahor.\nXogta ugu dambaysey oo Keydemedia ka heshay ilo xog-ogaal waxay tilmaamaysaa: Qaabka Xildhibaanka loo soo xulan doono. Magaalada doorashada lagu qaban doono. Qaab-sharciyeedka lo adeegsan doono inaan doorashada Muqdisho laga wareejiyey.\nCiidanka nabadda sugi doona. Lacagta laalushka ah oo la adeegsan doono. Waqtiga codbixintu dhici doonto, iyo cidda ansixin doonta habka Doorashadu u dhici u dhacdo.\nXogta la helay waxay tilmaamaysaa sida soo socota:\nCiidamo beeleed oo Shanta tartameyaal ay soo hubeeyaan ayaa Muqdisho ka bilaabi doona Dil iyo Qarxin Argagixin loola jeedo (oo Hadaba Bilaabatay).\nMarka Doorashada ay Toddobaad ka harto ayaa Madaxweynuhu wuxuu sixiixi doonaa dekreeto caddaynaysa in goobtii codbixinta Garoowe loo wareejiyey nabadgelyo awgeed. Mahiga waa la oggolaysin doonaa inu ka markhaati kaco oo uu ayido ujeeddada dekreetada isagoo qaban doona Shir jaraa’d.\nMaalinta Madaxweynuhu sixiixay dekreetada ayaa Garoowe loo sii duulin doonaa 225 xildhibaan oo dawladdu gacantooda kusoo naqaysteen ee ayna ahayn kuwo bulshadoodii soo xulatay.\nMadaxdii musharraxiinta ahaydna Garoowe ayay is sii xaadirin doonaa. Si aan dunidu u hakin afduuban xukun boobka ah, wax walba waa la dadajin doona si aan faragelin dibadda uga iman.\nDoorashadu waxay dhici doontaa saqdhexe oo habayn, waxayna socon doontaa muddo 2 saac ah. Inta codka la tiriyo ayaa lagu dhawaaqi doonaa marka waagu baryo.\nNabadda magaalada Garoowe waxaa sugi doona Ciidanka Maamulka Puntland oo ku hubaysan Qalab casri ah: Sida goobta madaafiica, Qalabka riddada dheer oo gaadiidka ku dul-rakiban, dayuuradaha qummaatiga u kaca oo ay ku rakiban yihiin qalab culus oo darandoori u dhaca.\nDayuuradaha waxaa duulinaya Saraakiil calooshooda u shaqayteyaal ah oo kamid ahaan jirey Ciidankii Aperhad-ka. Magaaladu sidaas bay u cabbursanaan doontaa oo ciduna masoo geli doonto, ciduna kama bixi doonta ilaa martidii loo kala geeyo deegaannadoodii.\nSida xogtu leedahay, madaxnimada sidatan baa loo kala qaadan doonaa:\nShariif Axmad wuxuu noqon doonaa Madaxweynaha Qaranka\nShariif Xasan wuxuu noqon doonaa af-hayeenka Baarlamaanka\nCabduraxmaan M. Faroole wuxuu noqon doonaa Madaxweyne ku-xigeenka 1-aad.\nMaxamad A. Caalin wuxuu noqon doonaa Madaxweyne ku-xigeenka 2-aad\nCabdiweli M.Caligaas wuxuu noqon doonaa Wasiirka 1-aad.\nSidoo kale, Garoowe waxaa loo aqoonsan doonaa Caasimadda 2-aad ee Dalka "nabadgelyada awgeed".\nXagga ragga xukunka qaybsaday marka laga eego, Lacag badan baa Madaxda bulshada loo sii qaybin donaa kuwaasoo baahin doona citiraaf iyo ayidid dawladda la dhisay. Bulsho-weynta Soomaaliyeed lama oga sidii ay uga dabaakhtami lahayd.\nAfduubka Dawladnimada maxaa ku xigi doona? Nimanka xukunka afduubay maxay ku dambayn doonaan? Soomaali weyn side uga dabaakhtami doontaa? Nimanka xukunka afduubay maxay ku dambayn doonaan?\nCiidanka AMISOM maxuu ku dambayn doonaa? IGAD xal ma heli doontaa? Al-Shabaab dib ma usoo noolaan doontaa? Aayaha Soomaaliyeed muxuu ku dambayn doonaa. Adduun-weynuhu faragelin masoo samayn doonaa?\nWaqtiga ayaa jawaabaha ka jawaabi doona!


Soogalootiga oo khatar ugu jira in cudurka sonkorowgu uu ku dhaco - Radio Sweden Somali - Raadiyaha Iswiidhen | Sveriges Radio\nSoogalootiga oo khatar ugu jira in cudurka sonkorowgu uu ku dhaco\nLa daabacay torsdag 28 april 2016 kl 10.36\nDr Ali Hiirad: Qaabad nolaleedka qof baa sabab u noqon karta Diabetes 2\nCudurka sonkorowga. Sawirkii : Reed Saxon/TT.\nSoogalootiga ku nool xaafadaha ay fuquradu ku badan yihiin ee dalkaan Iswiidhan ayaa khatar ugu jira in uu ku dhaco cudurka sonkorowga ee nooca loo yaqaano typ2 ,sida uu qorey wargeyska Dagens Nyheter.\nWarbixintaan ayaa waxaa soo saarey cilmi baarayaal mareykan ah oo iyagu dabagal ku sameeyey 60 000 qof oo soo galooti ah , da’dooduna u dhaxeyso 25 jir ilaa iyo 50 jir , kuwaas oo dalkaan Iswiidhan soo galey sanooyinkii u dhexeeyey 1987-dii ilaa iyo 1991-dii.\nWarbixintaan ayaa lagu soo daabacey wargeys arrimaha caafimaadka wax ka qora laguna magacaabo Lancet, kaas oo laga leeyahay dalka Boqortooyada Britain.\nCilmi baarayaasha ayaa sabab uga dhigey in cudurkaasi ku dhaco dadkaas soogalootiga ah maadaama dakhligooda dhaqaale uu yar yahay,walwalka oo dadkaas ku badan, shaqa la’aan baahsan oo dadkaas heysa iyo waliba xaafadahaas ay dagan yihiin oo ah meelo ay falalka dambiyadu ku badan yihiin.


Wafdi ka socda Wasaaradda Gaashaandhigga Dalka Qatar oo booqasho ku yimid Muqdisho – AwKutub News\nWafdi ka socda Wasaaradda Gaashaandhigga Dalka Qatar oo booqasho ku yimid Muqdisho\nLeave a Comment on Wafdi ka socda Wasaaradda Gaashaandhigga Dalka Qatar oo booqasho ku yimid Muqdisho\nWafdi ka socda dowladda Qadar ayaa maanta kasoo degay garoonka Diyaaraddaha Aaden Cadde ee magaalada Muqdisho, iyadoo socdaalkoodu ahaa mid aan la shaacin.\nWaxaa Garoonka ku soo dhoweeyay wafdiga xubno ka mid ah dowladda Soomaaliya iyo wasaaradda gaashaandhigga, iyadoo la sheegay in isla markiiba loo galbiyey xarunta Wasaaradda Gaashaandhigga Soomaaliya.\nWararka ayaa sheegay in wafdiggaan ka socda Wasaaradda Difaaca Qatar ay la kulmi doonaan madax ka tirsan dowladda Soomaaliya, iyadoo labada dal ay leeyihiin xiriir aad udhow.\nWafdiga ayaa la sheegay inay yihiin kuwo farsamo oo isugu jira Saraakiil iyo Agaasime Waaxeedyo ka tirsan Wasaaradda Difaaca dalka Qatar oo qiimeyn ku sameynaya baahida ciidamada Soomaaliya iyo wasaarada Gaashaandhigga.\nTags: Ciidamo Qatar Soomaaliya Wararka\nPrevious Entry Madaxweyne Farmaajo oo dhagax dhigay dhismaha iyo dib-u-dayactirka xarunta Tiyaatarka Qaranka\nNext Entry Qaraxii Soobe ee 14-kii Oktoobar : ma hadho aana ka go’eynin qalbiyada umadda Soomaaliyeed


Sida looga baxo Havana loona tago Varadero gaadiid dadweyne ama mid gaar loo leeyahay | Safarka Absolut\nSidee looga socdaa Havana ilaa Varadero? Obama wuxuu furey marxalad cusub oo xiriir ah oo udhaxeysa Mareykanka iyo Cuba, laakiin waa la arki doonaa waxa dhici doona hada Donald Trump oo madaxweyne ah. Way adag tahay in la odoroso, laakiin nasiib wanaag kuweenna aan ahayn Mareykanku waxay sii wadi karaan safarka jasiiradda dhib la'aan.\nWaan tixgelinayaa taas Cuba waa mid ka mid ah meelaha ugu wanaagsan ee laga tago Kariibiyaanka maxaa yeelay maahan oo keliya inay leedahay dabeecad qurux badan laakiin sidoo kale waxay leedahay taariikh iyo dhaqan aad u hodan ah. Waxa jira laba magaalo oo inta badan xoogga saara dalxiiska badan: Havana iyo Varadero. Miyay midba midka kale ka fog yahay? Sidee looga socdaa Havana ilaa Varadero ama taa beddelkeeda? Qor macluumaadkan wax ku oolka ah:\n1 Havana iyo Varadero, isla wadadaas\n2 Gaadiidka u dhexeeya Varadero iyo Havana\n2.1 Sida looga baxo Havana ilaa Varadero bas ahaan\n2.2 Taksi ahaan\n2.3 Kirada baabuurta\nHavana iyo Varadero, isla wadadaas\nHavana waa caasimada qaranka laakiin Ilaa ay soo ifbaxayaan furayaasha khariidada dalxiiska, Varadero wuxuu ahaan jiray spa-ga ugu caansan.\nVaradero wuxuu kujiraa degmada Cárdenas, oo katirsan gobolka Matanzas iyo kaliya 130 kiiloomitir Havana. Magaaladu waxay dhalatay qarnigii XNUMXaad markii dadka hodanka ah ee Cárdenas ay indhahooda ku arkeen xeebta cad iyo badda ukunka ah.\nLaakiin waxaan ka hadlaynaa aag kuleyl ah sidaa darteed goobta waxaa ku dhaca kaneeco iyo injir, iyo sidoo kale duufaanno mararka qaarkood mararka qaarkood. Laakiin nasiib wanaag waxaa jiray dad ku adkaysanaya sidaa darteed dhammaadkii qarnigii waxaa magaalada ku dhashay xarun magaalo oo leh afargees, guryo, baarkinka, kaniisadda iyo suuqa.\nHoteelkii ugu horreeyay waxaa la dhisay 20-meeyadii ee qarniga cusub iyo wixii markaa ka dambeeyay waxaa soo baxay doolar iyo safarro ka yimid dalka deriska ah, dadka hodanka ah, tirada ugu badan. Mid ka mid ah kuwa ugu caansan wuxuu ahaa bilyaneerka ku shaqeeya warshadaha kiimikada, DuPont, oo ah ninka dhisay guri ay maanta tahay astaanta Varadero, Xanadú Mansion.\nMaanta xeebaheeda waxay haysaa quruxdooda oo dhan waxayna sidoo kale ku dareysaa soo jiidashada taas Waxay noqotay magaalo dalxiis oo leh hudheelo fara badan oo bixiya baashaal. Waxay luntay dabeecadeedii duurjoogta weligeed waana taas sababta haddii waxa aad raadineyso ay yihiin wax aan la sii shaacin waa inaad aadaa furayaasha mana ahan dhammaan, laakiin su'aasha maanta waxay tahay, Sidee looga socdaa Havana ilaa Varadero ama dhinaca kale?\nGaadiidka u dhexeeya Varadero iyo Havana\nMasaafada ma badna, 130 kiiloomitir, iyo safarka baabuurku wuxuu qaadanayaa in aan ka badnayn laba saacadood iyo badh, dusha sare. Waxaad kiraysan kartaa taksi ama waxaad raaci kartaa bas ama baabuur aad kireysato. Ama dalxiis.\nSida looga baxo Havana ilaa Varadero bas ahaan\nShirkadda basaska qaranka waa Víazul iyo Havana waxay leedahay adeegyo aad u soo noqnoqda, laga bilaabo 6 subaxnimo. Dariiqa kale ee adeeggu wuxuu bilaabmayaa duhurkii. Baska ugu horeeya wuxuu baxayaa 12 wuxuuna imaadaa caasimada markay tahay 3:15 pm.\nSida laga soo xigtay bogga rasmiga ah ee Viazul kuwani waa jadwalka iyo qiimaha, markaa waxaad leedahay tusaale:\nVaradero: wuxuu baxayaa 12, wuxuu yimaadaa 3:15 pm. Qiimaha ayaa ka hooseeya 10 euro.\nVaradero: wuxuu baxayaa 4ta galabnimo wuxuuna imaanayaa 7:15 pm. 10 euro.\nVaradero: wuxuu tagayaa 7:35 pm, wuxuu imaanayaa 10:50 pm. 10 euro.\nAdeegani waa toos. Waxaa jira mid kale oo leh jadwal hore, 8 subaxnimo, laakiin sameeya Jidka Viñales markaa waxay timaaddaa Havana 11:20 am. Qiimaha tigidhka waa isku mid. Waad qaadan kartaa xitaa adeeg kale oo sameeya Wadada Trinidad, kuna dhammaanaya Havana oo sii maraya Varadero 2-da duhurnimo. Waxay timaadaa caasimada 5:15 am.\nVaradero gudaheeda, xafiisyada Víazul waxay ku yaalliin geeska Calle 36 iyo Autopista, boosteejada basaska. Haddii aad sii joogto aagga dhexe ee Varadero waxaad u jirtaa dhawr tallaabo, laakiin geesaha kale ee dalxiiska tagaasida waxay ku kacaysaa inta udhaxeysa 3 CUC (2 euro) iyo 70 CUC (5 euro).\nSidaan horay u sheegay wadada gadaal, laga bilaabo Havana ilaa Varadero, waxay leedahay jadwallo badan, laga bilaabo 6 subaxnimo ilaa 5:30 galabnimo oo isku qiimo ah. Haddii aad shaki ka qabtid waxaad marwalba booqan kartaa bogga rasmiga ah ee Vía Azul, oo aad u dhameystiran qiimaha, jidadka, xafiisyada xafiisyada iyo meelaha loo socdo.\nIkhtiyaar kale oo lagu ogaado sida looga baxo Havana loona tago Varadero waa in si toos ah loo kireeyo taksi oo weydiiso a safar gaar ah. Waxaa laga yaabaa inaad u safarto si raaxo leh iyo mid gaar ah oo sicirka waa la sii diyaarin karaa ka hor. Waxaad ku bixin kartaa boos taksi la wadaago inta u dhexeysa 20 iyo 25 CUC (inta u dhexeysa 18 iyo 22 euro). Waa inaad taqaanaa sida loo gorgortamo. Haddii aad ku jirto guri gaar loo leeyahay oo kirada dalxiiska ah, milkiilayaashu way kaa caawin karaan arrintaas.\nWaxay noqon doontaa lagama maarmaan maxaa yeelay Tagaasida Cuba waa la xakameeyaa Iyo haa, tusaale ahaan, waxaad ka aadeysaa Havana kuna socotaa Varadero taksi gaar loo leeyahay, waxaa lagaa joojin karaa koontaroolka maxaa yeelay Varadero waxay kaliya u oggol yihiin taksiyada rasmiga ah ama gawaarida gaarka loo leeyahay inay wareegaan. Talo bixin: ka ogow hudheelka ama guriga aad degayso.\nDabcan, Qiimaha tagaasida ma ahan mid raqiis ah. Waa inaad xisaabisaa in taksiga rasmiga ahi uu ku dhow yahay 90 CUC, in yar oo ka yar 90 euro, oo ka soo horjeedda qiyaastii 50 ama 60 taksi gaar loo leeyahay xitaa sidaas, oo waa inaad ogaataa, kharash badan ayaa ku baxa haddii safarku habeen yahay.\nSidee looga socdaa Havana ilaa Varadero iyada oo aan ku xirnayn gaadiidka dadweynaha ama dhinacyada saddexaad? Kireynta gaari ma tahay ikhtiyaar wax ku ool ah? Haddii aad jeceshahay inaad baabuur wado oo aad rabto inaad ku socoto jidkaaga, haa. Laakiin kirada gaariga dhexe waa qiyaastii 40 ama 0 euro maalintii oo lagu daray shidaal iyo caymis, in kabadan toban doolar oo dheeri ah.\nWaxaa jira hay'ado badan oo kirada baabuurta ah, laakiin hudheelka ayaa adiga kaa daryeeli kara taas. Maanta kireynta a baabuur nooca moodeelka ah (Skoda Fabia Hatchback 1.4, tusaale ahaan), waa qiimo laga bilaabo 37 euro maalintii. Hyundai Atos ama Peugeot 206, waa isku mid.\nWaxaan ka tagaynaa ilaa ugu dambayntii ikhtiyaarka ugu habboon dalxiis ee ugu raaxada badan ee raadinaya sida looga tago Havana ilaa Varadero iyada oo ugu yar ee dhibaatooyinka suurtagalka ah dalxiis abaabulan. Waxay iskudubarid u tahay wakaaladda dalxiiska, gurigaaga ama Cuba lafteeda, waxaadna dooran kartaa inaad socotid dhowr saacadood ama dhowr maalmood. Waxaa ka mid ah safarka baska ee looga baxo ama looga soo baxo Havana iyo booqasho ku timaadda magaaladii hore ee caasimadda.\nQiimayaashu waxay ka bilaabmayaan 120 CUC qofkiiba a safarka maalinta ama qofkiiba 200 CUC haddii aad ku hoydo Varadero. Miyaad dagi doontaa goobta loo tamashlaha tago ee Varadero waxaad rabto inaad sameysona waa inaad ku socotaa dhinaca kale? Hagaag, waa isku mid, ama waxaad iska diiwaangelisay dalxiis ama waxaad kubiirtaa labada safar bas ama taksi, waxay kuxirantahay miisaaniyadaada.\nSida aad arki karto waxaa jira xulashooyin qaarkood ka tag Varadero ilaa Havana ama taa beddelkeeda. Waa inaad ka fikirto midkee ku habboon nooca safarkaaga. Waxaan rajeyneynaa in macluumaadkaan aan ku siiney, aad horeyba u laheyd fikrad cad oo ku saabsan sida looga tago Havana loona tago Varadero ama taa bedelkeeda. Haddii aad sidoo kale ogtahay wax kale oo beddelaad ah oo aan ku soo sheegnay qormadan, nooga sheeg arrintaas faallo.\nWadada buuxda ee maqaalka: Safarka Absolut » Sida looga tago Havana loona tago Varadero\nSida loo ballansado safar looga safro havana ilaa varadero ilaa loo dhan yahay Barcelo solymar arenas blanca safar wareeg ah iyo qiime qofkiiba\nKu jawaab Luis aviles\nWaad salaaman tahay Luis\nWaxaan sidoo kale sameyn doonaa isla wareejintii waxaan rajeynayaa inaad kuu sheegi karto sida loogu dhaqaaqo qiimaha ugu macquulsan ...\nSalaan !! Waxaan aadayaa bisha Janaayo, waxaan nahay qoys ka kooban 3 qof, 2 qaangaar ah iyo gabar kursi curyaan ah, yaa igula talin kara aniga oo ka wareegaya Varadero una wareegaya Havana, qiime jabanna leh. Waxaad ii soo diri kartaa qiyaasta qiimaha, safarka wareega.\nKu jawaab Lucia Alvez\nWaxaan rabaa inaan maalin booqasho ku tago Havana Varadero oo aan soo laabto, hudheel loo wada dhan yahay maalintaas, laba qof\nJawaab Miguel Cespedes A\nMiguel, safarka hal maalin ee Varadero iyo socdaalkiisa, kuwa ugu fiican ayaa ah dalxiisyada ay iibiyaan wakaaladaha safarka ee Cuba, qiimaha waa 20 CUC (doolar) qofkiiba, oo ay ku jiraan gaadiidka wareega ee Havana iyo qadada caadiga ah ee Plaza America.\nMiyaad ii sheegi kartaa wakaaladda ay kugu soo dallacayaan 20 cuc, waxaan rabaa inaan tago hal maalin oo safar guud ah oo aan ku tago Varadero oo aan ogaado xeebta iwm\nWaldy cardtey dijo\nWaa salaaman tahay.Waxaan joogi doonaa Cuba Sabtida 10-ka Ogosto waxaanan jeclaan lahaa inaan ogaado sida loo tago Varadero.Sidee loo qoraa waxaan nahay 4 qof oo waaweyn iyo laba gabdhood, mahadsanid ..\nKu jawaab Waldy cardentey\nWaa salaaman tahay, waxaan joogi doonaa Havana bisha Maajo, 3 qof oo qaangaar ah iyo cunug 12 jir ah, waxaan jeclaan lahayn inaan Varadero ku aadno dalxiis, ma ii sheegi kartaa cidda aan shaqaalaysiiyo?\nWAA MAXAY TABABARKA UGU FUDUD EE UGU AMMAAN EE LAGA TAGO HAVANA loona tago VARADERO\nHAVANA HALKEE AIRPORT AAD RUN KA AHAY?\nJawaab JAVIER SANCHEZ\nCuevas del Soplao, oo ah layaab dabiici ah oo ku sugan Cantabria


Ryan Giggs Oo Daboolka Ka Qaaday In Louis Van Gaal Uu Feedhay Maalintii Ugu Horreysay Ee Uu Manchester United Tababare U Noqday | Kaafi News\nRyan Giggs Oo Daboolka Ka Qaaday In Louis Van Gaal Uu Feedhay Maalintii Ugu Horreysay Ee Uu Manchester United Tababare U Noqday\nRyan Giggs ayaa shaaciyey in tababarihii horihii hore ee reer Netherlands ee Louis van Gaal uu caloosha feedh kaga dhuftay markii loo magacaabay tababaraha Manchester United ee ay kulankoodii ugu horreeyey yeesheen.\nVan Gaal ayaa Manchester United ay tababaraheeda u magacowday sannadkii 2014kii iyadoo uu beddelay David Moyes oo markaa shaqada laga caydhiyey, halkaas oo isagana muddo kaddib la tusiyey albaabka oo lagu beddelay Jose Mourinho.\nRyan Giggs ayaa tababare ku-xigeen looga dhigay Van Gaal, si uu gacan-yare ugu noqdo, isaguna uu ka barto xirfadda iyo aqoonta tababarenimo ee muddada dheer uu ruug-caddaaga reer Netherlands kusoo dhex jiray.\nHotel ayuu kulankoodii ugu horreeyey ka dhacay Van Gaal iyo Ryan Giggs, waxaana iyagoo isku baranaya halkaas uu halyeyga Manchester United kala kulmay wax aanu filayn.\n“Markii ugu horreysay ee aanu kulanay, caloosha ayuu iga feedhay.” Ayuu yidhi Ryan Giggs oo intaa ku daray: “Waxaan ugu tegay inaan la kulmo, waxaananu haysanay liiska ciyaartooyo aan u malaynayay inay wanaagsanaayeen iyo kuwa aan fiicnayn.\n“Waxaan ugu tegay hotelka oo aan kula kulmay, waxa uu iga furay albaabka, wuu isoo eegay, kaddibna caloosha ayuu feedh igaga dhuftay isaga oo igu yidhi ‘qaabkaagu wuu fiican yahay’.”\nRyan Giggs waxa uu qirtay in feedhka uu Van Gaal ku dhuftay uu ahaa mid xanuun badan balse wax uu sameeyo uu garan waayey, waxaanu yidhi: “Wuu adkaa, wax aan ku sameeyana waan garan waayey. Aniguna waan ugu jawaabi karayay laakiin taasi shaqadayda ayaan ku waayi lahaa.”\nLabadii sannadood ee uu Van Gaal joogay Old Trafford waxa uu ku guuleystay tartanka FA Cup, waxaana shaqada laga caydhiyey 2016 iyadoo lagu beddelay Jose Mourinho.


Ubah Aden: Furiinku ma ahan wax ceeb ah bulshada soomaalida dhexdeeda. - NorSom News\nUbah Aden: Furiinku ma ahan wax ceeb ah bulshada soomaalida dhexdeeda.\nWargayska Aftenpostenka ayaa isbuucii ugu danbeeyay soo daabacayay qoraalo iyo maqaalo ay kaga hadlayaan furiinka iyo diinta islaamka. Aftenposten ayaa qoraaladooda u dhigayay in diinta islaamku ay sheegayso in ninku uu marka uu rabo iska furi karo naagta isago oo aan lagu xirin wax shuruud ah, halka haweenkuna aysan wax xuquuq ah laheyn marka ay rabaan inay ninkooda kala tagaan. Waxay waraysteen haween kasoo jeedo wadamo Aasiyaan ah oo sheegay in nimankooda oo ay wada dhaqmi waayeen ay wali diidanyihiin inay furaan, sababtoo ah waxay dhaheen waxaa sidaa qabo dhaqanka wadamada ay ka yimaadeen dumarkaas. Sidoo kale waxay waraysteen wadaado kusheegyo madaxa soo duubtay oo isugu jiro suni,shiico iyo axmadiya, sheegayna in habka dhaqanka guurka iyo furiinka islaamku lagu sameeyo isbadal. Aftenpostenka ayaa ku dhiiratay in dhaqamada qalafsan ee guurka wadamada ay dumarkaas ka yimaadeen, ay ka dhigaan wax ay qabto diinta islaamka oo dhan. Waxa ay garan waayeen in ay kala saaraan waxa ay diintu qabto shareeco ahaan iyo waxa ay dadku dhaqan iyo caado ahaan u haystaan.\nEx-xildhibaan Ubah Aden oo ay maanta Aftenposten waraysteen ayaa sheegtay in dhaqanka guurka soomaalidu uu ka duwanyahay kan bulshooyinka kale ee muslimiinta ah qaarkood. Isla markaana uu furiinku yahay wax aan ceeb aheyn xaga bulshada soomaalida dhexdeeda. Balse aysan dadku aqoon fiican u laheyn dhibaatooyinka ka yimaado furiinka, sidaas darteedna ay ayadu bilowdey in ay wax kaga qorto arintaas bloggeeda gaarka ah.\nWarka Ubah waxaa xoojinayo baaritaano ay hay-ada tirokoobka SSB iyo Hay-ada cilmibaarista bulshada ee Institutt for samfunnsforskning (ISF) ay sameeyeen, kuwaas oo ay ku ogaadeen furiinku uu yahay mid caadi ka ah bulshada soomaalida dhexdeeda, raga soomaaliduna ay badanaa haweenka furiin ka ogolaadaan marka ay waydiistaan. waxa sheegeen in ay u arkaan in soomaalidu ay bulsho ahaan aqbalaan furiinka, isla markaana ay hooyadu kaligeed noolaato. Sidoo kale baaritaankooda ayay sheegeen in ay ku ogaadeen in haweenka soomaalidu ay guurka kadib ay magaca aabahood iyo qabiilkeeduba uusan isbadalin, hadii uu furiin yimaadana ay haweenku xaqooda ku helaan magaca qabiilka ay ka dhalatay.\nUbah ayaa sidoo kale sheegtay in ay wax badan maqasho dad is furay bulshada soomaalida dhexdeeda, nimanka soomaaliduna ay badanaa eedo furiinka dusha u saaraan haweenka, iyaga ku eedaynayo in durba wadanka la qabsadeen oo ay norske noqdeen. Waxayna sheegtay in arintaas xiriir la leedahay in ay dumarku durba dhex gelaan mujtacama intiisa kale, nimankuna ay lumiyaan awoodii-dhaqameed ee ninku uu ku haystay Soomaaliya, isaga oo ahaa qofka reerka masruufkiisa iyo dhowristiisaba masuul ahaa.\nAmal Aden oo ay soomaalidu Norwey wada yaqaanaan ayaa ayadna Aftenpostenka u sheegtay in dumar badan oo soomaali ah ay systemka wadanka uga diiwaan gashantahay in ay ninka kala tageen, balse ay wali caruur kale sii dhalayaan. Iyada oo sheegtay in ay haween badan ay ragooda isaga furaan, sababtoo ah Norwey marka la joogo ninku ma ahan isha dhaqaale ee kaliya ee uu qoysku leeyahay. arintaasna ay tahay mid khiyaano ku ah systemka ceyrta wadanka.\nUbah Aden ayaa dhankeeda sheegtay in aysan ka warqabin arintaas ku saabsan furiinka ay dumarku ku khiyaanaan systemka wadanka, balse ayadu ku mashquulsantahay in banaanka la keeno in furiinka uusan wax shaqo ah ku laheyn systemka ceerta wadankan Norwey.\nInkastoo uu furiinku yahay wax bur-bur qoys iyo mid bulsho ahaaneedba keena, hadana waxaa yaab ah in Aftenpostka oo kamid ah wargaysyada ugu waaweyn wadanka ay si fudud eeda dhaqanka adag ee furiinka ay dusha u saarto diinta islaamka, iyada oo aan baarin dhaqamada kala duwan ee umaduhu haystaan, taas oo saameyn ku yeelanayso hab nololeedka bulsho ee umadaas.\nPrevious articleDowlada Norwey oo rabta inay wax weyn ka badasho lacagaha kaalmada ee la siiyo dadka qoxootiga ah\nNext articleEedaymihii loo soo jeediyay Hassan Kheyre oo beenoobay


Mourinho wuxuu beeniyay wax walba oo la xiriira bixitaanka xidigaan - damqo\nTababaraha Manchester United Jose Mourinho ayaa shaaca ka qaaday inuusan wax walaac ah ka qabin mudada uu maqnaan doono ama waqtiga uu dib usoo laabanayo xidiga ugu qaalisan kooxda Paul Pogba kadib guushii ay ka gaareen Huddersfield Town.\nRed Devils ayaa guul ka gaartay Huddersfield Town kulan ka tirsan koobka FA Cup-ka waxeyna kaga mahad celinayaan Romelu Lukaku oo laba gool dhaliyay, sidaas darteed macalinka reer Portugal abuuray sheeko xasaasi ah\nMourinho wuxuu beeniyay wax walba oo la xiriira bixitaanka xidigaan, balse wuxuu ka dhawaajiyay ineysan wax fakar\nah ku heynin arintiisa soo laabashada.\n“Waxaan u sheegay subaxdii hore dhaqtarka” ayuu yiri Mourinho ka hor kulanka.\n“Ma garanayo, daacadii kama taxadarayo, sababtoo ah waxaan kaliya diirada saarayaa kulanka, kaliya waxaan hadda ogahay inuusanciyaareynin, waxaan Paul ka fakari doonaa kadib kulanka” ayuu mar kale yiri.\nXafiiska Damqo Talyaniga


Maxaabiis Laga Soo Daayey India Oo La Keenay Muqdisho – Goobjoog News\nGoor dhow waxaa garoonka diyaaradaha Aadan Cadde ee magaalada Muqdisho soo gaartay diyaarad siddey 76 qof oo Soomaali ah, kuwaasi oo laga soo daayey xabsiyo ku yaalla dalka India.\nDadkan maanta la keenay Muqdisho ayaa dhammaantood rag ahaa, waxaana halkaasi kusoo dhoweeyay mas’uuliyiin ka tirsan dowladda Federaalka Soomaaliya oo ugu horreeyo Ra’iisul ku xigeenka dalka, Mahdi Maxamed Guuleed.\nMaxaabiistan oo muddo badan ku xirnaa India ayaa markii ay kasoo degeen garoonka Aadan Cadde waxaa wejiyadooda laga dareemayey farxad aad u sarreysa.\nSidoo kale, waxaa garoonka buux dhaafiyey qaar kamid ah ehalada dadkan maanta laga soo dejiyey Garoonka Aadan Cadde.\nWaa markii Labaad oo dowladda Federaalka dalka kusoo celiso maxaabiis ku xiran dalka India, oo qaarkood sheegay iney ka quusteen iney dib u helaan xorriyadooda, kadib heshiis ay la saxiixatay dowladda India.


Diyaaradda Air Niugini ayaa burburtay B737 xilli ay saarnaayeen lagoon\nBogga ugu weyn » Maqaallada Wararkii Ugu Dambeeyay » Airport » Diyaaradda Air Niugini ayaa burburtay B737 xilli ay saarnaayeen lagoon\nAirlines • Airport • Jebinta Wararka Safarka • Safarka Ganacsiga • Wararka Micronesia • News • Dalxiiska • Gaadiidka • Cusbooneysiinta Socdaalka Safarka • Warka Safarka Safarka\nWadanka Federated States of Micronesia, diyaarad Air Niugini B737 ah ayaa ku degtay lagoon ayada oo isku dayaysa inay ka degto garoonka diyaaradaha ee Chuuk Island.\nDhammaan 47 rakaab ah iyo shaqaalihii diyaaradda ayaa ka badbaaday shilka subaxnimadii Jimcaha\nIsku xigxiga dhacdooyinka wali ma cadda. Diyaaradda ayaa sheegtay in diyaaradda ay ku degtay meel ka yar dhabaha ay diyaaraduhu ku ordaan. Si kastaba ha noqotee, Jaynes wuxuu sheegay in xaalada kaliya ee uu qiyaasi karaa ay tahay inay ku dhacday dhamaadka wadada ay ku sii socoto biyaha.\nCiidamada Badda ee Mareykanka ayaa sheegay in badmaaxiinta ka shaqeeya agagaarka hagaajinta whar ay sidoo kale gacan ka geysteen badbaadinta iyaga oo adeegsanaya doon buufin ah si ay dadka uga soo dajiso xeebta ka hor inta aysan diyaaraddu ku dagin qiyaastii 30 mitir (100 fiit) oo biyo ah.\nAir Niugini Limited waa diyaaradda qaranka ee Papua New Guinea, oo fadhigeedu yahay Air Niugini House oo ku taal dhismaha garoonka diyaaradaha caalamiga ee Jacksons, Port Moresby. Waxay ka shaqeysaa shabakad gudaha ah oo ka timaadda Port Moresby iyo Lae, iyo sidoo kale adeegyada caalamiga ah ee Aasiya, Oceania, iyo Australia.\nGobolka Chuuk (oo sidoo kale loo yaqaan Truk) wuxuu ka mid yahay afarta gobol ee Federaal ka ah Micronesia ee Badweynta Baasifigga. Chuuk waa gobolka ugu dadka badan ee FSM oo ay ku nool yihiin 50,000 oo qof oo ku fadhiya 120 kiiloomitir isku wareeg ah (46 mayl laba jibaaran). Chuuk Lagoon waa halka ay dadka badankoodu ku nool yihiin. Xarunta ugu weyn ee dadka ku nool gobolka Chuuk waa Chuuk Lagoon, oo ah jasiirado waaweyn oo leh jasiirado buuro leh oo ay ku wareegsan yihiin jasiirado isdaba joog ah oo ku yaal xayndaabka xayndaabka.\nDawladaha Federaaliga ah ee Micronesia waa waddan ku baahsan galbeedka Badweynta Baasifigga kana kooban in ka badan 600 oo jasiiradood. Micronesia waxay ka kooban tahay 4 dowladood oo jasiirad ah: Pohnpei, Kosrae, Chuuk iyo Yap. Dalku wuxuu caan ku yahay xeebaha timirta-hooska leh, quusitaanka burburka iyo burburka qadiimiga ah, oo ay kujiraan Nan Madol, macbudyo basaltim ah iyo godad aas ah oo ka baxa lagana helo Pohnpei.\nisagu FSM wuxuu hore uga mid ahaa qayb ka mid ah Gobollada Ammaan ee Jasiiradaha Baasifigga (TTPI), a UnQowmiyadaha ited Territory Territory oo hoos timaada maamulka Mareykanka, laakiin waxay sameysatay dowlad dastuuri ah May 10, 1979, oo noqotay dowlad madaxbanaan kadib markii xornimada la qaatay Nofeembar 3, 1986 iyada oo la adeegsanayo Isbahaysiga Xorta ee Isbahaysiga ee United States


DAAWO SAWIRRO: Dowladda Puntland oo soo bandhigtay saraakiil sare oo ka soo goostay Somaliland (Ogow Sababta!) | HalQaran.com\nHome Wararka Maanta DAAWO SAWIRRO: Dowladda Puntland oo soo bandhigtay saraakiil sare oo ka soo...\nDAAWO SAWIRRO: Dowladda Puntland oo soo bandhigtay saraakiil sare oo ka soo goostay Somaliland (Ogow Sababta!)\nGaroowe (Halqaran.com) – Dowlad goboleedka Puntland ayaa Jimcaha Maanta ah waxa ay ku dhawaaqeen in Taliyihii Ciidamada Somaliland ee Aaga degmada Badhan ee Gobolka Sanaag iyo Ciidamo uu wato ay ka soo goysteen Somaliland, kuna biireen Puntland.\nAfhayeenka Madaxtooyda Puntland, Jaamac Dabaraani ayaa sheegay in Gaashaanle sare Guray Cismaan Saalax iyo dhammaan Ciidankiisii ay ku soo wareegeen Puntland , isla-markaana dadaalkaas ay bixisay Xukuumadda uu hoggaamiyo Madaxweyne Siciid Cabdullaahi Deni.\n“Xukuumadda Madaxweyne Deni waxaa ay ku Guulaystay in Cutubyadii Ciidan ee ku sugnaa Gobolka Sanaag ee ka amar qaadan jiray Somaliland lawada wareegto, waxaa ciidamadaas horkacaya Taliyihii Ciidamada Somaliland ee aaga degmada Badhan, waxanana dadaal ku bixinay wareegidda taliyaha iyo ciidankiiisa.” Ayuu yiri Jaamac Dabaraani”.\nAfhayeenka Madaxtooyada Puntland ayaa xusay, in tallaabadan ay qaaday maamulka Puntland ay kaalin weyn ka gaysteen Guddoomiyaha Gobolka Sanaag ee Puntland Cali Xuseen, Xildhibaano ka tirsan Baarlamaanka iyo Guurti Cabdullaahi Cabdi Ibraahim, ayna uga mahad celinayan.\nXukuumadda Somaliland ayaan weli ka hadlin Taliyaha iyo Ciidamada, ay Puntland sheegtay in ay ka soo goysteen dhanka Somaliland.\nsaraakiil ka soo goostay


Soomaali muddo ku xirneyd dalka Tanzania oo Muqdisho lagu soo celiyay – Bandhiga\nSoomaali muddo ku xirneyd dalka Tanzania oo Muqdisho lagu soo celiyay\nErgayga xafiiska Ra’iisul wasaaraha Soomaaliya uqaabishan muhaajiriinta, qaxootiga iyo xaquuqda caruurta, Maryam Yaasiin XaajiYuusuf, iyo mas’uuliyiin kale ayaa garoonka diyaaradaha Aadan Cabdulle Cusmaankusoo dhaweeyay mawaadiniin Soomaaliyeed oo laga soo daayay xabsiyada dalkaTanzania.\nMaryam Yaasiin Xaaji Yuusuf ayaa sheegtay intii uu socday qorshaha soo daynta mawaadiniintaan ay safar ku tagtay magaalada Darussalam ee dala Tanzania iyada oo fulinaysa amarka madaxwaynaha iyo ra’iisul wasaarha Soomaaliya kadibna ay dawladda dalkaas kala hadashay in mawaadiniinta Soomaaliyeed ee xabsiyada ku jira xorriyadooda loo soo celiyo, laguna soo wareejiyo dawladda Soomaaliya.\nRa’iisul Wasaare Xasan Cali Khayre ayaa maanta markii ay mawaadiniintu kasoo degeen garoonka diyaaradaha waxa uu iyaga iyo eheladooda kula hadlay qadka taleefoonka, isaga oo u sheegay in hoggaanka dalka ay muhiimadda koowaad u tahay badbaadinta dadka Soomaaliyeed meel kasta oo ay dunida uga suganyihiin.\nWaalidiinta dhalay mawaadiniita Soomaaliyeed ee xabisyada Tanzania laga soo saaray oo horay uga codsaday dawladda soo daynta carruurtooda, ayaa uga mahadceliyay dadaalka ay ku badbaadiyeen wiilashooda.\nDhallinyada laga soo daayay xabsiyada Tanzania ee maanta dalka lagu soo dhaweeyay ayaa dhankooda uga mahadceliyay dawladda dib-u-helidda xorriyaddii sannadaha badan ka maqnayd.\nDawladda Soomaaliya ayaa horay xabsiya ku yaalla dalal kala duwan waxa ay uga soo daysay mawaadiniin Soomaaliyeed oo qaarkood sannaddo badan ku xirnaa.


Dhulka Soomaalidu Degto iyo Dadka af Soomaaliga ku hadla !Waxa Qoray:Wasiir Dubbe | Dayniiile.com-Latest news from around the world\nHome Warkii Dhulka Soomaalidu Degto iyo Dadka af Soomaaliga ku hadla !Waxa Qoray:Wasiir Dubbe\nDhulka Soomaalidu Degto iyo Dadka af Soomaaliga ku hadla !Waxa Qoray:Wasiir Dubbe\nWaxa laga yaabaa in qofka Soomaaliga ah ee noolaa maalintii dhulkiisa sida keegga loogu googoynayey Baarliin ee 1884-kii uu aaminsanaa in masiibo taa ka xoog badani aanay soo mari doonin Soomaali. Waxa kale oo laga yaabaa in qofka joogay maalintii dayuuradda ee Daraawiishi jabtay uu is lahaa tolow maxaa xigi, sida uu cabbiray gabayaagii Salaan Carabey:\nHaddii aqalka daahiisu go’o daakhilkaa xiga’e\nNin la diley maxaan kaga digtaa sow ma daba joogo.\nWaxa kale oo laga yaabaa in qofka Soomaaliga ah ee noolaa maalintii shan iyo sagaashan sanno heshiiskaas kaddib lagu soo jabay dagaalkii 77-kii uu is lahaa tolow jabkaas mid ka xun ma soo mari doonaa Soomaali. Waxa kale oo laga yaabaa qofka u soo taagnaa dagaaladii sokeeye ee Soomaaliya ee sababay in magaalo iyo degmo kasta oo Soomaaliyeed dadku ka qaxaan uu is lahaa tolow tan mid ka darani Soomaali ma soo mari doontaa.\nWaxa kale oo laga yabaa qofka u soo taagnaa 15-kii shir ee ma-dhalayska ahaa ee loo qabtay horjoogayaasha Soomaalida, si mar uun loo arko qaran Soomaaliyeed oo calan leh, uu is lahaa tolow qaranjabkaas mid ka xumi ma soo mari doonaa Soomaali.\nWaxa laga yaabaa qofka Soomaaliyeed ee nolol ku soo gaadhay maalintii ciidamada Itoobiya ka soo tallaabeen labada buundo ee webi shabeelle ee Buulo Berde iyo Afgooye iyaga oo ku soo wajahan Xamar, ciidankii joojin lahaana Jubbooyinkii soo socday in uu is lahaa tolow maanta maalin ka xun Soomaali ma soo mari doontaa.\nXaaji Aadan Af-Qallooc wuxu yidhi, “Tu kaloo ka daran baa jirtee taana bal aan sheego.’’\nIntaas oo masiibo oo Soomaali soo martay 130 sanno gudahood, waxa jirey mar kasta wax u kala reebnaa ama wax ma guuraan ahaa oo lama taabtaan ahaa, taas oo ahayd Soomaalinimada iyo dhowrsanaanta dhulkeeda. Xitaa gumeysigii wuu ka xishooday in uu yidhaahdo dhulka Soomaalidu ma leh ee anaa leh, oo wuxu u beddelay dhulka Soomaalidaa leh, laakiin anaa la leh sida French Somaliland (Dhulkii Soomaalida ee Faransiiska), Italian Somaliland (Dhulkii Soomaalida ee Talyaaniga,) British Somaliland (Dhulkii Soomaalida ee Ingiriiska). Bal ka warama haddii ay maanta taas soo dhaaftay.\nWaxa beryahan socda weerar u eg kii kama dambaysta ahaa ee lagu dhaxal wareejinayo dhulka Soomaaliyeed, dadka Soomaalidana lagu sii kala geynayo arimahaas oo ka daran kuwii aynu xagga hore ku soo sheegnay.\nMa maqashay labadan kelmadood:\n1) Dadka af Soomaaliga ku hadla.\nMaalintii koowaad ee aan maqlay kelmaddan dadka af Soomaaliga ku hadla, waxa ay igu ahayd wax cusub oo aanan weligay hore u maqal, waxan aqaannay oo ku soo koray dadka Soomaaliyeed. Laakiin dadka af Soomaaliga ku hadla waa kelmad cusub oo lagu beddelay taas hore aynu u naqaannay. Kelmadani maaha mid afka laga yidhi, maaha mid ku timi si kama ah, mana ah midaan ujeeddo laga lahayn. Muddo badan waxa laga shaqaynayey kala fogeynta ummadda Soomaaliyeed, si loo xaqiijiyo hadafkaas gurracan waxa la abuuray colaado aan dhammaad lahayn, waxa la fidiyey dacaayado aan kala go’ lahayn waxa la isticmaalay tab kasta oo lagu kala dili karo quluubta shacabka Soomaaliyeed. Laakiin nasiib darada ku dhacday kuwii fikirkaas watay waxa ay tahay dadka Soomaaliyeed oo ah dad gebi ahaanba aanu jirin wax qaybiyaa waa kala fogaan waayeen waana kala go’i waayeen. Dadkii Soomaaliyeed diin waa lagu qaybin waayey oo waa wada muslim, sunni ah, oo shaafici ah; afka ay ku hadlaan, midabkooda, dabeecaddooda, kala guursigooda, kala ganacsigooda iyo is gacan qabashadooduba waxay noqotay wax la loodin kari waayey. Waa markaa marka taladan cusubi timi ee ah kala dhufasho iyo dhaxal wareejin.\nHaddii aad dhegeysato idaacadaha, akhrido joornaalada, ama websaydyada waxa kugu soo noqnoqonaysa kelmadda ah (dadka af Soomaliga ku hadla) oo maxaa loola jeedaa, waxa si cad oo aan mugdi ku jirin loola jeedaa waa dad aan waxba isu ahayn oo af keli ah ku wada hadla. Waa sida dadka af Faransiiska ku hadla, ama dadka af Ingiriisiga ku hadla. Kelmaddan (dadka af Soomalaiga ku hadla) waxa lagu beddelay oo sida aynu kor ku soo xusnay halkeedii lagu beddelay kelmaddii hore ee asalka ahayd ee ahayd (dadka Soomaalida ah). Dadka af Ingiirisaga ku hadlaa waa dad aan waxba isu ahayn, xitaa isku diin ahayn isku midab ahayn isku dal ahayn isku dad ahayn. Hindiya waxa lagu tiriyaa waddamada af Ingiiriisiga ku hadla, halka Jaad iyo Sinigaal hormuud ka yihiin dadka af Farasniiska ku hadla. Weligaa ma maqashay dadka Noorwiijka ku hadla, MAYA. Weligaa maqli maysid, laakiin waxad maqlaysaa dadka Noorwiijka ah.\nTu kaloo ka daran baa jirtee taana bal an sheego,\nAniga oo taa aan soo sheegnay la yaabban ayaa waxa haddana soo baxday kelmad kaba sii qoto fog oo ah:\n2) Dhulka Soomaalidu degto.\nXaalku sow ma aha tuba tu’ ku illow. Dhulka Soomaalidu miyey degtaa mise way leedahay. Bal yar dhadhami haddii aad maqasho dhulka Jarmalku dego. Waxa taas ka dhalanaya muran sharciyeed (legal arguments) oo ku saabsan cidda leh dhulkan aad deggan tahay. Taariikhda Soomaalida mar ayay tan oo kale dhacday waa markii gumeysigii Ingiriisku Boqorkii Abbysinia rabay in uu guddoonsiiyo qaybo ka mid ah Soomaali Galbeed ee uu ku magacaabay Hawd and Reserved area (Dhulkii kaydka ahaa). Soomaalidii xiligaas joogtay arrintaas waa ka gil gilatay oo waxa ay si cad u sheegeen in ay Hawd yaqaanaan laakiin Resereved area yay riseef ama kayd u tahay illeen dhulka anagaa lehe.\nHaddii aynu dib u yara milicsanno raadraaca halka uu ka yimi erayga dhulka Soomaalidu degto waxa uu ka mid ahaa hadalo ay caan ku ahaan jireen Xayle Salaase iyo Joomo Keenyaata. Iyaga oo ku celcelin jirey in dhulka Kiiniya leedahay laakiin Soomaalidu degto, sidoo kale dhulka Soomaali Galbeed in Itoobiya leedahay laakiin Soomaalidu degto. Iyadoo arrintuna ahayd sidaa lidkeeda oo dhulkana Soomaalidu leedahay iyaguna ay maamulaan ama haddii aan si kale aan u dhigo iyaguna ay guriga ijaar bilaa lacag ah ugu jiraan, annaguna aannu nahay dadkii guriga lahaa (Illegal tenants and the landlords).\nQorshihii gurracnaa ee lagu soo tijaabiyey NFD iyo Soomaali Galbeed ayaa maanta ku socda dhulweynihii kale ee Soomaaliyeed. Illaa la gaadhsiiyey in ay horjoogayaashii Soomaalidu ay isticmaalaan labadan kelmadood ee ka daran kana xoog badan wixii dhagar soo maray ummadda Soomaaliyeed ee kala ah: dhulka Soomaalidu degto iyo dadka af Soomaaliga ku hadla.\nHore ayaa qoraa Soomaaliyeed ugu tilmaamay sidii la inoo qaybiyey “Garbaduubkii Gumeysiga,” tanina maanta waxay u eg tahay “Garbaduubkii Labaad ee Gumeysiga.”\nNasiibdarradu waxa ay tahay ragna waxa ay marayaan jagadii (nin adduunka qaybtiisi cunay, qaarna ku amaahday) ninna wuxu diyaar u yahay in uu khaaddim u ahaado kaas dhaxal wareejinaya, isaga oo ayidaya kuna celcelinaya in dhulka uu dego ee aanu lahayn. Waxa kale oo meesha laga saaray naxariistii uu Rabbi ina faray in aan ku eegno walaalaha kuna adkaano cadaawaha, halka nacabkuna inagu wada eegayo isha keli ah. Sida hore ba looga sheegay Mengistu markii uu lahaa aniga Soomaali ha ii kala sheegin ee isku tiriyoo imisaa ka wada dhintay Soomaalida.\nHaddii aan dib ugu laabto dhaqankii awoowayaashay marka sidan oo kale ay la soo gudboonaato arrin dhabarjab ku ah jiritaankooda sida Garbaduubkii Koowaad ee gumeysigu garbaduubay ma aysan aamusi jirin ee waxa ay ku cabbiri jireen suugaan. Sidii Faarax Nuur ba boqol sanno kahor u lahaa,\n“Ingiriis Amxaar iyo Talyaan way akeekimiye,\nArligaa la kala boobayaa nin u itaal roone,\nwaa duni la kala iibsadoon nala ogeysiine.”\nSayid Maxamed na uu lahaa,\n“Waa noo ged leeyaan dadkii gaalada ahaaye,\nEebbow Giriig kolay ku tahay nala gammuuneeye,\nWaxna uuma aanan geysane dulmay nagu Gelaayaane.”\nTimacaddena uu u lahaa,“Madoobaadayey xalay miyay murugtay laabtaydu,” Cismaan Yuusuf Keenadiid na u lahaa, “Waar Soomaali waa maqantehee seexashada diida.” Barre Maxamed Fiidow na uu lahaa, “Waxbaa salagle subaggii qubaa loo sanqanayaaye, saylad cadowgu uu sahansadoo loo socdaan nahay.”\n¹ Cismaan Abokor Dubbe, Wasiirka Warfaafinta, Dhaqanka iyo Dalxiiska Jamhuuriyadda Federaalka Soomaaliyeed.\nPrevious articleGuldarada Siyaasad ku dhacday madaxweyne Farmaajo\nNext articleMidoowga Musharaxiinta oo shir deg deg ah ku baaqay\nJilaa u dhalatay dalka Faransiiska ayaa cabasho ay qabtay ku muujisay in ay dharka iska dhigto oo ay is qaawiso xilli lagu guda jiray...


Friday March 02, 2018 - 17:15:07 in Wararka by Super Admin\nSawir hore degmada Afgooye\nWar kasoo baxay xarakada Shabaabul Mujaahidiin ayay ku sheegtay in 80 askari oo Ajaanib kamid yihiin lagu dilay weerar istish-haadi ahaa oo lala eegtay saldhigga ciidamada dowladda Imaaraata Carabta tababartay.\nGaari lagasoo buuxiyay walxaha qarxa oo uu kaxaynayay dagaalyahan Naftiis hure ah ayaa ku qarxay bartamaha saldhigga, qaraxa ayaa sababay in uu gubto saldhigga.\nIlo wareedyo ayaa xaqiijinaya in 7 Baabuur oo isugu jiray kuwa xamuulka iyo kuwa dagaalka ay ku burbureen qaraxa, ciidamada ku dhintay weerarka waxaa kamid ahaa Afar Tababarayaal shisheeye ah oo la sheegay in ay kasoo kala jeedaan Koonfur Afrika iyo Imaaraatka Carabta.\nSaraakiisha tababarayaasha ah ee lagu dilay weerarka ayaa qaab calooshood ushaqeystanimo ku joogay dalka Soomaaliya,sidoo kale qaraxa ayaa lala beegsaday gaari Cabdi bile ah oo dhaawacyo kasoo daabulay dhanka Afgooye.\nQaraxa oo ka dhacay deegaanka Siinka dheer ayaa la xaqiijiyay in uu burburiyay gaarigii dhaawaca siday waxaana dhintay dhammaan askartii gaariga la socday kuwii dhaawaca ahaa iyo kuwii gurmadka ahaa intaba.\nCiidamada lagu laayay saldhigga melleteriga degmada Afgooye ayaa isku diyaarinayay in ay gurmad ufidiyaan degmada Balcad oo xilligaas ay qabsanayeen xoogaga Shabaabul Mujaahidiin.\nWaa Maalin kale oo dhiig farabadan laga daadiyay ciidamada shisheeyaha AMISOM iyo maleeshiyaadka Dowladda Federaalka, shalay ayay aheyd markii weerar naf hurnimo uu ka dhacay deegaanka Siinka dheer halkaas oo askar badan lagu dilay.


QARAXA lagu dhawacay xildhibaan ka tirsan BF oo MUQDISHO ka dhacay - Caasimada Online\nHome Warar QARAXA lagu dhawacay xildhibaan ka tirsan BF oo MUQDISHO ka dhacay\nQARAXA lagu dhawacay xildhibaan ka tirsan BF oo MUQDISHO ka dhacay\nMuqdisho (Caasimada Online) – Qarax gaari ayaa goordhow ka dhacay magaalada Muqdisho ee caasimada Somalia. Qaraxa oo aad u xooganaa ayaa waxa uu ka dhacay agagaarka Tiyaatarka Qaranka xili halkaa ay aheyd mid aad u mashquul badan.\nQaraxa oo ayaa lasoo sheegayaa inuu ahaa mid lagu xiray gaari lagu sheegay inuu yahay Hilux oo maraayay Koontaroolka Ciidanka madaxtooyada ee Koofi casta loo yaqaan ee ku yaalla dhismaha Tiyaatarta Qaranka.\nInta la xaqiijiyay Qaraxa ayaa waxaa ku dhaawacmay Hal qof oo la sheegay inuu la socday gaariga, halka darawalka gaariga uu isna u dhintay dhaawac soo gaaray.\nGaariga qarxay ayaa lasoo sheegayaa inuu lahaa xildhibaan ka tirsan Golaha Shacabka oo lagu Magacaabo Maxamed Mursal Maxamuud Booroow, islamarkaana uu dhaawac soo gaaray, halka uu dhintay darawalkii gaariga waday.\nSi kastaba ha ahaatee, Qaraxa Gaariga ayaa waxaa ka badbaaday ciidamadii la socday, waxaana kiiska Qaraxa iyo ilaalada Xildhibaanka la wareegay ciidamada amaanka.


Dowladda Somalia ayaa waxba kama jiraan ku tilmaantay in xubno ka tirsan Nabad Sugida… – Hagaag.com\nDowladda Somalia ayaa waxba kama jiraan ku tilmaantay in xubno ka tirsan Nabad Sugida…\nRa’iisal wasaare ku xigeenka Dowladda Federalka Soomaaliya, Mahdi Maxamed Guulleed ayaa wax kama jiraan ku tilmaamay in xubno katirsan Hay’adda Nabad Sugida ay qeyb ka yihiin guddiyada maamulaya doorashooyinka dadban.\nRa’iisal wasaare ku xigeenka ayaa dhinac kale qiray in labo xubnood oo ka tirsan xafiiska Madaxweynaha iyo Ra’iisal wasaaraha ay ku jiraan guddigaan, balse wuxuu sheegay in guddigii 2016 ay ku jireen tiro intaas ka badan.\n“Guddigan intaan ka warqabo labo inan oo ka kala tirsan xafiiska Madaxweynaha iyo xafiiska Ra’iisal wasaaraha ayaa ku jira. Markaan eegno guddigii 2016 uu magacaabay madaxweyne Xasan Sheikh, waxaan kaaga sheegi karaa illaa shan xubnood oo uu ku jiro ninkii guddoomiyaha ka ahaa guddigaas, Cumar Dhegay, oo ahaa la taliyihii gaarka ahaa ee madaxweyne Xasan,” ayuu yiri Mahdi Guulleed.\nRa’iisal wasaare ku xigeenka wuxuu sheegay murashixiintu haddii ay la yimaadaan caddaymo ku saabsan in xubno katirsan NISA ay ka tirsan yihiin guddiga doorashada, in dowladdu ay ka garbaxayso cabashadooda.\n“Cabashadu waa inay leedahay aas aas iyo caddayn. Miyay jirtaa maxkamad caddaysay in xubno kamid ah guddiyadu askar yihiin?. Mise Waa cambaarayn iyo xajiimayn, Anigu waxay ila tahay in aan waqtiga la iska lumin oo horey loo socdo,” ayuu yiri Ra’iisal wasaare ku xigeenka.


Somaliland: Qoraa Reer Somaliland Ah Oo Af-Lagaadeeyey, Isla Markaana Muujiyey Nacaybka Uu U Qabo Nabi Maxamed NNKH | Maalmahanews\nSomaliland: Qoraa Reer Somaliland Ah Oo Af-Lagaadeeyey, Isla Markaana Muujiyey Nacaybka Uu U Qabo Nabi Maxamed NNKH\nQoraa caan ah oo somali ah ayaa qoraal uu soo dhigay bartiisa Facebook-ga ayaa ereyo xiqdi ka muuqdo ku aflagaadeeyey nabi Muxamed NNKH.\nQoraa Ibraahim Yuusuf Hawd oo ka tirsan ragga qoraal ahaan ugu wanaagsan somaalida laguna xanto inuu madaahib iyo afkaar calmaaniya aamisan yahay ayaa ku sifeeyey Nabi Muxamed SCW mid nijaas iyo shirkiga ku dhex jiray ka hor intii aanu risaalada xambaarin.\nQoraagan oo soo daliishanaya aayado qur’aan ah oo uu tafsiirkooda jacburiyey ayaa sheegay inaanu Nabi Muxamed tolkii waxba kaga duwanayn, marka la eego dhinac gaalnimada. qoraalkiisa ayaa u dhignaa sidan:\nWaa maxay macnaha ”iimaan” fahanka diineed? Luqadda islaamnimada ee aynnu innaga iyo muslinka oo dhami ku dhaqanno erayga ”iimaan” macnihiisu waa rumaynta Alle iyo waxa uu isagu dadka amray. Falka diineed ee la samaynayaa, sida salaadda iyo soonku, iimaan ma aha ee waa falal cibaado oo hoos yimaadda iimaanka. Sow ma aha? Haddaba Rasuulkdeenna Maxamed, Sallallaacu caleyhi wasallam, Waxyiga ka hor sow mushrig ma ahayn?\nXadiisyo badan iyo in weyn oo ka mid ah Siirada Rasuulku waa beenabuur iyo sheekooyin beri dambe la falkiyay. Xadiisyadaa iyo siiradaa beenabuurka ah waxaa ka mid ah kuwa ina bara Maxamed in uu Waxyiga ka hor ahaa qof Alle doortay oo dhawrsan oo muslin ahaa. Laakiin dhab ahaan Rasuulkeenna intii aan Waxyigu ku soo dagin sow ma cadda in uu ahaa mushrig la mid ah mushrikiinta Carbeed ee tolkii ah? Miyuu yaqaannay kitaab iyo iimaan waxa ay yihiin? Aayadaha Quraanka ah ee ina baraya in uu mushrig ahaa, oo aanu kitaab iyo iimaan aqoon, aad ayay u badan yihiin. Labadan tusaale ee degdegga ah uun bal i la eeg.\nIlaahay isaga oo la hadlaya Maxamed oo Waxyiga ka hor Qureesh ka la mid ahaa mushrignimada, dharka nijaasta ah iyo sanam-caabudnimada, suuradda 74-aad ee Quraanka Kariimka ah, magaceeduna yahay ”Muddasir” shanteeda aayadood ee u gu horreeya wax uu isu daba dhigay xaqiiqadan:\n”Waar qofkaagan duudduubanow kac (1) Kac oo dadka u dig (2) Kac oo Allahaaga weynee (3) Kac oo dharkaaga daahiri (4) Kac oo sanam-caabudnimada ka fogow (5)”.\nBoqol siyood oo wada ujeeddaysan oo wada been ah ayay afmiishaariinta aan diinta runta ka sheegini aayadahaa u fasireen. Tobannaan aayadood oo si faseex ah inoo baraya Maxamed in hanuunkiisu la bilawday Quraanka ku soo dagay ayaa la beddelay oo macnayaal aanay qaadan karin loo rogay. Aayadda 52-aad ee suuradda Shuuraa wax ay caddaynaysaa:\n”Sidaas baannu Quraanka awooddayada kuu gu waxyoonnay [Maxamedow], mana aad aqoon waxa uu kitaab yahay iyo waxa uu iimaan yahay, laakiin annaga ayaa Quraanka ka dhignay ilays aannu ku hagno cidda aannu doonno addoomahayaga, sidaas baanad u gu hanuunsan tahay tubta qumman”.\nAayaddan sidaa aad aragto u cad ayay afmiishaarradu ku macneeyaan in ay ka hadlayso tafaasiisha hoose ee diinta, sida cibaadaadka, ee aanay ka hadlayn rumaynta Alle iyo Quraankiisa. Laakiin qof garaad fayowi miyuu aayaddaa macnaheedu mugdi ka ga jiraa? Maya.\nCulimada islaamka iyo kuwa somaalida ayaa looga baahan yahay inay dadka fahansiiyaan tafsiirka aayadahn uu Ibraahin Hawd oodaha jiidhsiiyey.


Howlgal lagu soo qabtay Hub iyo Waxyaabaha Maanka Dooriya (SAWIRRO) – Kismaayo24 News Agency\nHowlgal lagu soo qabtay Hub iyo Waxyaabaha Maanka Dooriya (SAWIRRO)\nby Sakariye Sakariye 29th March 2018 060\nCiidamada ammaanka Dowladda Federaalka Soomaaliya ayaa Howlgal xalay ay ka sameeyeen qeybo ka mid ah xaafadaha degmada Wadajir waxa ay ku soo qabteen waxyaabaha Maanka Dooriya oo isugu jira Xashiish, Qamri.\nSidoo kale Ciidamada ayaa intii ay Howlgalka ku jireen waxa ay soo qabteen Laba Qori iyo Laba Bastoolad, kuwaasi oo si sharci daro ah loogu heystay gudaha degmada, mararka qaarna lagu dhibaateyn jiray shacabka.\nGuddoomiye ku xigeenka Koowaad ee dhanka siyaasadda iyo amniga Maamulka Gobolka Gobolka Banaadir Maxamed C/laahi Maxamed (Tuulax) iyo saraakiil Ciidan ayaa markii dambe tagay goobta waxyaabahan lagu soo qabtay.\nAfhayeenka Maamulka Gobolka Banaadir C/fataax Cumar Xalane ayaa sheegay Howlgalka inuu ahaa mid qorsheysan, laguna doonayay in lagu soo qabto waxyaabaha ka baxsan amniga.\nWuxuu sheegay C/fataax Xalane in Ciidamada ammaanka ay gacanta ku dhigeen gurigii waxyaabahan lagu soo qabtay, dadkii deganaa iyo Hubkii laga soo qabtay, sharcigana la horgeyn doono.\n“Waxaa Howlgal balaarana laga sameeyay degmada Wadajir, Howlgalka wuxuuu ahaa mid qorsheysan, waxaana lagu soo qabtay waxyaabaha maanka dooriya iyo Hub, dhammaan dadkii waxyaabahaas lagu soo qabtay Ciidamada ayaa gacanta ku dhigay, sharciga ayaana la horgeyn doonaa.” Ayuu yiri Afhayeenka Gobolka Banaadir.\nShalay ayay aheyd markii Ciidanka dowladda ee ku sugan Dakadda Magaalada Muqdisho, ay soo bandhigeen Kunteenar ay ka buuxaan Qamri, kadib markii baaris lagu sameeyay, waxaana la xiray ganacsadihii Qamrigaas u soo degay.\nKulamo Xasaasi ah oo Cawada Muqdisho ka socda iyo Mooshinka oo la filaayo in go’aan laga so saaro\nMadaxweyne Xasan Muxu ka yiri Heshiiski Galkacyo


Mooshinka madaxweyne Xasan yaa maal-geliya? - Caasimada Online\nHome Warar Mooshinka madaxweyne Xasan yaa maal-geliya?\nMooshinka madaxweyne Xasan yaa maal-geliya?\nWaxaa nasiib darro ah in xildhibaanada ka soo horjeeda Madaxweynaha aysan aqoon haba yaraatee u lahayn dustuurka dalka u yaalla iyo cidda u xilsaaran inay dabaqdo ama fasiraad ka bixiso. Guddooniye Jawaari waa nin aqoon buuxda u leh sharciyada ayna u dheertahay isagoo ah Guddoomiyha Golaha sharci dejinta, waa haddii ay magacaas u qalmaan. Nasiib darrada labaad waa dad ay hojooge u yihiin Godax Barre & Fowsiyo Xaaji oo dhaliilaya aqoonta Jawaari iyagoo ka filaayay inuu xagooda u soo janjeersado oo mooshinki baadilka ahaa oon wax sharci ah ku saleysneyn ee uu ka qabtay bilawgi bishi agoosto.\nSababta loo buunbuunihaayo mooshinka ma ahan in Xasan Sheikh looga horjeedo balse waa arrin intaas ka weyn sidi horey loo soo sheegay, iyadoo ujeedada ugu weyn ee laga leeyahay tahay in dhaqdhaqaaqa siyaasadeed lagu hakiyo, xukumadana lagu mashquuliyo si loo gaari waayo hiigsiga 2016, waxa inoo dhisanna ay burburaan..howlihi loo qondeeyay doorashooyinkana ay socon waayaan, markaasna ay dadweynuhu kacaan, nabadgelyadu ay khatar gasho, dowladuna burburto, kuwaan mooshinka xambaarsanna ay meelihi ay ka yimideen u cararaan markey xisaabtooda ka qaataan maalgeliyihi soo adeejiyay C/weli Gaas, xulufadiisa iyo dalalka ay u adeegaan.\nXildhibaannada mooshinka sita uma socdaan hadafkooduna ma ahan dan Somaaliyeed, waxayna u adeegaan dano dowlado gaar ah.Waxay Madaxweynaha ku eedeeyeen khiyaano (treason) ay aad iyo aad u adagtahay in loo helo caddeymo qeexaya si mooshinku u noqodo mid la aqbali karo. Dhinaca kale, waxaa sugnaatay inay ku jiraan dembi ka weyn kana khatarsan kan ay iyagu sitaan, waxaana ku caddaatay inay ka shaqeynayaan QARAN DUMIS kaddib markey xukumaddi iyo shacabki ku mashquuliyeen mooshin la soo dhoodhoobay oo been-abuur ah oon wax sal ah ku lahayn sharciga caddeymana aan loo heyn…haddaba, su’aasho waxay tahay waa maxay waxa ay ka faa’iidayaan ku dhegganaanta khaladka ay dhex dabbaalanayaan?\nDadka qaar waxay qabaan inay yihiin juhala la soo adeejiyay cid ay wax ka maqlayaana aysan jirin. Waxaa jira xadiith Nabi Muxammad عليه الصلاة والسلامoo dhahaaya\nالنبي بيت العلم وعلي با بها\nCali Bin Abi-Talib,Ilaahey raalli haka noqdee, wuxuu ahaa qofki ugu aqoonta badnaa ummadda ee adduunka soo mara, sida uu qiray Nabigenni Muxammad, Naxariis korkiisa ha ahaatee- inuu yiri ”Nabigu waa gurigii aqoonta Calina waa albaabka guriga…wuxuu yiri Sayyidinaa Cali ”\nجادلت خمسين عالما فغلبتهم فغلبني جاهل واحد\n”waxaan la dooday konton culuma ah waana ka adkaaday waxaase iga adkaaday hal jaahil” waayoo waxba kaa maqli maayo, waana tan na heysata oo dad aan aqoon lahayn ayaa dalki duminaaya oo weliba isla fiican oo isla gar leh.\nWaxay rabaan in ummadda ay ku jaha wareeriyaan wax aan sal lahayn iyagoo weliba adeegsanaya TVyada uu ugu horreeyo Universal iyo qaar kale oo la siiyo lacago si ay u wareystaan warkoodana u buunbuuniyaan oo ay ka dhigaan howlo ummadda ay daneyneyso. Waryaa u sheega in dadweynaha Soomaliyeed ay daneynayaan wixi waxtar u leh, waana idin arkeen, waxaa tihiina waa garteen, danaha aad leedihiina waa la wada ogaaday iyo cidda aad u adeegtiin. Barlamaanka marki shan loo qaybiyo ayaa laga yaaba inaad qayb yar ka tihiin, afarta soo hartayna waa idinka soo horjeedaan, waxayna ka xishoodeen inay af-eber ah oo jahli iyo aqoon yari ay ka buuxaan aysan marna adegeysan.. ninbaa igu yiri ummaddu xildhibaanadaan aad ayey u neecen oo sanka ayey ka heystaan, qaarkood xildhibaanadu waa ogyihiin laakin dano gaar ah ayaa meesha ku haaya.\nQoladaan mooshinka wadata waxaa la hubsaday in waxa ay qaadan la’ayihyiin ay tahay horumarka ka socda dalka iyo xowliga aadka u dheereeya oo isbeddelka horseeday kaasoo ku yimid nabadda ka hirgashay dalka. Waa markii ugu horreysay muddo labaatan sano ah ay dadka dareemeen nabadgelyo iyo xasilloni ku timid dadaalka ay sameysay dowladda uu madaxa yahay Xasan Sheikh. Gobollada qaarkood waxay dhibsadeen horumarka ka socda caasimadda iyo gobollada kale oo aad iyo aad u dheereeya, hadduu sidaa ku sii socdana ay cadaawadu cill iyo calool-xumo u dhiman doonaan.\nWaxaad moodaa in Madaxweynaha iyo af-hayeenka barlamaanka ay yihyiin dad mutawaadiciin ah oo qolada mooshinka wadata ay mooday in aamusnaanta madaxdu tahay daciifnimo..ma oga inuu awood buuxda u leeyahay Madaxweynaha inuu saacado kooban iyaga oo dhan uga takhalusi karyo hadduu awoodiisa dustuuriga ah adeegsado. Waxaa kaloo u furan madaxda dalka inay qaswadayaasha soo xoogeysanaya ay sharciga la tiigsadaan oo la soo taago maxkamad iyagoo ku eedeysan QARAN DUMIS iyo qowleysato cadaw ku ah degganaanshaha dalka iyo ummadda Somaliyeed. Ogaada xishoodka iyo dulqaadka madaxda dalka inuu xad leeyahay, hadduu xadka ka gudbana dad badan ay shallayi doonaan goor aan shallaay waxba tarin.\nQaswadayaashu awood uma laha inay barlamaan mooshin dambe geeyaan ama aadaan Maxkamada Sare, waayoo awoodi iyo aqoonti howlahaas lagu maareeyn lahaa waa ka arradan yihiin. Bal halla weydiiyo meesha ay la aadi rabaan mooshinkooda.\nHaddaba, si hagardaamada iyo buuqa soo socda looga hortago waxaa naga talo ah in la mamnuuco shirarka qaswadayaasha ay ku qabanayaan hoteelada, markey qabtaana xasaanada laga xayuubiyo xabsigana la dhigo, waayoo danihii dalka iyo degganaanti ayey khatar geliyeen.\nW/Q: Cali Mubarak


Militariga Lubnaan oo raashiin iyo saanad looga yaboohayo caalamka | Biyoguurenews.com\nHome Wararka Militariga Lubnaan oo raashiin iyo saanad looga yaboohayo caalamka\nAskariga aan darajo lahayn ee milatariga Lubnaan ayaa mushaarkiisa waxaa lagu qiyaasay 1.2m oo giniga lubnaan ah bilwalba taas oo u dhiganta $800 (£574)\nMilatariga Lubnaan ayaa kaalmo weeydistay quwadaha adduunka si looga caawiyo inay ka badbaadaan burburka dhaqaale ee dalkaasi, oo ciidamada baday gaajo iyo silic.\nLacagta giniga Lubnaan ayaa boqolkiiba 90% hoos u dhacay sanadkii 2019kii arrintaas oo horseedday in mushaharaadka iyo dhaqaalaha ku baxaya milatariga ay meesha ka baxaan.\nShir deeq-bixiyeyaasha isugu imanayaan oo uu martigelisnayo Faransiiska ayaan lagu codsan doonin dhaqaale balse waxaa la doonaya in laga codsado dalalka deeqda bixiya inay milatariga siiyan cuno, shidaal, daawo iyo agabyada lagu dayactiro hubka iyo gaadiidka.\nCiidanku waa mid ka mid ah hay’adaha dalkaasi ee fara ku tiriska ah ee loo arko inuu yahay astaan Lubnaan mideysa islamarkaasina oo xasiliya dal dadkiisu ay aad u kala qaybsanyihiin.\nWaxaa uu caan ku yahay dhex-dhexaadnimadiisa waxaa uuna taageero ballaadhan ka haysta dhammaan 18-ka urur diimeed ee dalkaasi la aqoonsan yahay, iyo sidoo kale kooxaha siyaasadeed.\nQuwadaha reer galbeedka ayaa sidoo kale u arka ciidanka inuu yahay awoodda keli ee celinaysa dhaqdhaqaaqa Shiicada Islaamiyiinta xagjirka ah ee ay taageerto Iran, ee Xisbullah, kuwaas oo diiddan in hubka ay dhigaan.\n“Milatariga Lubnaan waa tiirka keli ee sugayo amniga sidoo kalena illaalinaya in amniga dalka , marka waa in si degdeg ah loo taagero si ay howlgaladooda ay u fuliyan,” waxaa sidaasi wariyasha u sheegay sarkal ka tirsan wasaarada gaashandhigga ee farasiika\nFaransiiska ayaa abaabulay shirkii deeq-bixiyeyaasha ee khamiistii ka dib markii taliyaha ciidamada Lubnaan Jeneraal Joseph Cawn uu bishii maarso shaaca ka qaaday “inay askartiisa silicsanyihiin oo ay u gaajaysan yihiin sida dadka kale”.\nWaxaa uu si cad u dhaleceyay hoggaamiyaasha siyaasadda Lubnaan kuwaas oo ku guuldareystay inay dowlad wadaag soo dhisan kadib markii Ra’isal wasaarihii ku meel gaarka ahaa Xasan Dhiyaab uu iscasilay, taas oo ka dambeeysay markii qaraxii dekkeda Beirut uu dhacay bishii Agoosto ee sanadki hore. ”halkeen u socona? Maxaad damacsantihin inaad sameysan?” ayuu isa su’aalay taliyaha.\nKhudbad uu talaadadi jeediyay ayaa Jeneraal Cawn uu ku yiri ” waxay danta nagu qasabtay inaan kaalmo weydiisano dalalka aan iskaashiga nahay , waxaana diyar u ahay in aan booqdo mesha dunida ugu dambeyso si milatariga uu cagahiisa ugu istaago.”\nWakaalada wararka ee AFP ayaa soo xigatay ilo wareedyo ka ag dhaw wasiirka difaaca ee Faransiiska kaas oo sheegay in Milatariga Lubnaan ay waxyaabo waxyaabaha daruuriga ah, sida caanaha, burka, daawoyinka , shidaal iyo adeegyada qalabka ee saanad milatari.\nDowladda Maraykanka ayaa bishii aynu soo dhaafnay waxay sheegtay inay kordhin doonto dhaqaalaha taakulaynta Milatariga Lubnaan oo ay gaarsin doonto $120m.\nBangiga Adduunka ayaa ka digay in Lubnaan ay wajahayso xaalad dhaqaale tii ugu xumeyd tan iyo qarnigii 19aad.\nIn kabadan kala bar bulshada dalkaasi Lubnaan ayaa la rumeysanayahy inay ku nool yihiin wax ka hooseeya heerka saboolnimada ee waddankaas, arrintaas oo saameyn ku yeelatay noolasha shacabka iyo adeegyada aas’aasiga ah.\nAskariga aan darajo lahayn ee milatariga Lubnaan ayaa mushaarkiisa waxaa lagu qiyaasay 1.2m oo giniga Lubnaan ah bil walba taas oo u dhiganta $800 (£574) ee sarifka rasmiga ah ee caalamka balse suuqa madow ee dalkaasi ayaa markii lacagtaasi la fiiriyo waxay noqonaysa $80 doolar.\nArrintan ayaa niyad jebisay askarta waxayna sababtay in tirada ciidanka ay hoos uga dhacdo wax ka badan 3000 kun iyadoo haatan tirada guud ay haatan tahay 80,874 oo askari.\nPrevious articleBERBERA Gudoomiyaha Kaluumaystada berbera oo kahdlay dhibatooyin haysta xiliyada xagaaga\nNext articleLiibiya: Qasrigii duulayay ee Qadaafi oo dib loo soo celiyay


Abaartii Dabadheer, 1974-1975: Xeryihii Gargaarka, Beer iyo Caynabo iyo Kaalintii Takhaatiirtii Xooggii Dalka Soomaaliyeed - WardheerNews\nAbaartii Dabadheer, 1974-1975: Xeryihii Gargaarka, Beer iyo Caynabo iyo Kaalintii Takhaatiirtii Xooggii Dalka Soomaaliyeed\nW/Q Dr. Axmed Dalmar\nOdhaahda Tifaftirka: Guud ahaan Bariga Afrika, gaar ahaan Soomaaliya, waxaa saamaysay Abaar ba’an ( 2015) oo loogu magac daray “Siman”, taasi oo sintay xoolo iyo dad-ba. Dad lagu qiyaasay 6.2 milyan ayaa la sheegey in ay la il daran yihiin macaluul, islamarkaana qarka u saaran in ay gaajo u dhintaan. Abaartan Siman oo ka hortegeedu iyo wacyigelinta caalamka ee dhinaca Dowladda Soomaaliya uu aad u liitay, ayaa hadda dhibaatadeedii ay sii faafaysaa iyada oo Soomaaliya oo dhan ku fiday. Qoraalkan oo horey ugu soo baxay WardheerNews Seb 23, 2012, oo uu diyaariyay Dr. Axmed Dalmar oo ka mid ahaa Takhaatiirtii u gurmatay Abaartaasi Dhabadheer, ayaa si qoto dheer uga waramaya Abaartaasi Dabadheer ee sanadihii 1974-75 tabaalaysay Soomaaliya, iyo abaabulkii ku aadanaa sidii looga hortegi laha oo loo maareeyn lahaa. Haddaba WardheerNews waxa ay akhritayaasheeda la wadaageysaa qoraalkan ku saabsan qorshayaashii ku aadanaa sidii loo maareeyey Abaartaasi Dabadheer, si markaasi looga faa’ideysto aqoontii laga korodhsaday. Waxaanu dhawaan idinla wadaagi doonaa Insh Aallah, waraysi aanu gacanta ku heyno oo aanu la yeelanayno Dr. Axmed Dalmar, oo ka warimi doona Abaarta hadda dalka ka taagan iyo sidii wax looga qaban lahaa, iyo waayo aragnimadii laga dhaxlay Abaartii Dabadheer.\n“Sida loo il xun yahay looma Alle la’a, wixii rag u koco oo Rabbi aqbalo waa rumoobaan” Maahmaahyo Soomaali ah.\nAbaartii Dabadheer, 1974-1975, gurmadkii Dowladda\nAbaaro badan baa soo maray Soomaaliya oo galay suugaanta sida Hawaara iyo Harga-Cuna oo ku jirey gabaygii Hadraawi “abaartii Hawaara iyo Harga-Cuna mar baa tahay”. Laakiin mid aan horay u soo marin baa Soomaaliya asiibtay sannadihii 1974-1975tii. Waxay laysay xoolihii iyadoo hal malyan oo xoolo dhaqata ahi ku cayroobeen, dhaqaalahoodiina ku baaba’ay. Dad badan baa ku le’eday abaartaas nafaqo darro iyo cudurro awgood. Dawladdii Soomaaliyeed oo markaas jirtay ayadoo la kaashanaysay Caalamka iyo weliba Midowga Soofiyeti (Soviet Union) oo ay Soomaaliya saaxiib dhaw ahaayeen, waxay abaabushay xeryo gargaar. Dadkii intii ka badbaaday abaartana waxay dajisey koonfurta Soomaaliya iyo xeebaha dalka, halkaasoo iskaashatooyin beereed iyo kaluumaysi looga abaabulay. Waxaa lagu guulaysaty in badankeed la baajiyo waxyeeladii abaarta.\nQormadani waxay ku saabsan tahay kaalintii ay ka qaateen Takhaatiirtii Xoogga Dalka Soomaaliyeed maamulka xeryihii gargaarka, siiba labadii xero ee ugu darnaa, Beer iyo Caynabo.\nAbaaruhu si wareegta ah bay uga dhacaan Soomaaliya, waxaana la qiyaasaa in 5tii sanaba, laba sano ay abaar yihiin. Saddex xilli roobaad oo baaqday ama roobabkoodu aad u yaraayeen, iyo dalalka dariska ah oo ayagana ay abaari haleeshay, waxay sababeen in Abaar aan horay u soo marin Soomaaliya ay ku habsato sannadkii 1974tii.\nInkastoo abaartaasi ay ka darrayd kuwii horoo dhan, haddana waxay ku soo beegantay xilli ay Soomaaliya ka socdeen arrimo badan oo muhim u ahaa wax ka qabashada abaartaas, waxaana ka mid ahaa:\nDawladdii Soomaaliya oo markaa jirtay, ma yeelin sidii Itoobiyadii Xayle Selaase oo qarsatay abaartaas la mid ahayd; ee waxay adduunka u bandhigtay abaarta baaxaddeeda; madaxweynaha Soomaaliyana wuxuu adduunka ka codsaday in kaalmo lala soo gaaro mar uu ka khudbaynayey Qaramada Midoobay asagoo ahaa xilligaas madaxa Ururka Midowga Afrika (OAU) bishii October 1974; adduunkuna qaylo dhaantaas waa ka jawaabay.\nArrinta kaloo ay ku soo beegan tay waa ololihii horumarinta reer miyiga (Agoosto 1974-Maarso 1975) oo 25,000 oo ardayda dugsiyada sare loo diray miyiga. Waxaa la yiraahdaa sabab ayagaa u ahaa in abaarta baaxaddeeda la ogaado. Ololohii Horumarinta Reermiyiga, Qoriddii afka Soomaaliga iyo Maarayntii Abaartii dabadheer waxaa loo aqoonsaday saddexda arrimood oo lagu xasuusto dowladdii kacaanki, libta xoogeedase waxaa leh dadkii Soomaaliyeed oo hirgeliyey arrimahaas.\nRuushka iyo Soomaaliya oo xiriirkoodu aad u wanagsanaa ilaa xad markii Itoobiya meesha soo gashay in Gromyko (Foreign minister) uu yiraahdo ha laga fiirsado Itoobiya hubka la siinayo (calaaqaadkeena Sooamaliya armay wax yeeshaa). Sidoo kale dibolomaasi Soomaali ah oo markii calaaqaadka la kala goostay safaaradda Soomaaliya ee Moscow joogay, wuxuu ii sheegay in xaalka Itoobiya iyo Soomaaliya uu muran weyn ka dhex abuuray Xisbigii shuuciga ahaa iyo Dowladda USSR, oo xisbiguna Itoobiya la saftay, dowladduna (siiba militarigu) Soomaaliya, xisbigaana adkaaday. Waxaa kaloo xusid mudan in waqtigaas 1974 ay Jaamacadda ummadda Soomaliyeed eeyan weli soo saarin takhaatiir. Takhaatiirta ugu badan waagaas waxay ahaayeen takhaatiirtii xoogga dalka Soomaaliyeed oo tababar ku soo qaatay Kirov Medical Military Academy (St. Petersburg, Russia) oo ka mid ah amaba ugu horeysey kulliyadaha caafimaadka laga barto, ayna ka shaqayn jireen culimo adduunkoo dhan laga yiqiin sida Pavlov, Ivan Petrovic (conditional reflex), Korotkov, Nicolai (korotkov sounds, blood pressure).\nHalkan ka akhri: Abaartii Dabadheer, 1974-1975: Xeryihii Gargaarka, Beer iyo Caynabo\nDr. Axmed Dalmar\nDr. Axmad Dalmar wuxuu ka mid ahaa takhaatiirtii Xoogga Dalka Soomaaliyeed ee ka qayb qaatay taakuleeynta dadkii ku tabaalaysmay abaartii Dabadheer, ee ku habsatay Soomaaliya 1974-75 wuxuuna Dr. Axmed ku kasbaday Bilad Qalin (Silver) ah.


Daanyeel 1 SOM - DAANYEEL Tababbarkii Daanyeel Ee - Bible Gateway\n1 Sannaddii saddexaad oo boqornimadii boqorkii Yahuudah oo ahaa Yehooyaaqiim waxaa Yeruusaalem yimid oo hareereeyey boqorkii Baabuloon oo ahaa Nebukadnesar. 2 Sayidkuna gacantiisuu geliyey boqorkii Yahuudah oo ahaa Yehooyaaqiim iyo weelashii guriga Ilaah qaarkood, markaasuu u qaaday waddanka la yidhaahdo Shincaar, iyo gurigii ilaahiisa; oo weelashiina wuxuu geliyey gurigii ilaahiisa khasnadda u ahaa. 3 Markaasaa boqorkii la hadlay Ashfenas oo madax u ahaa raggiisii bohommada ahaa, oo wuxuu u sheegay inuu keeno reer binu Israa'iil qaar ka mid ah, oo weliba ah kuwo ka soo farcamay reer boqor, iyo kuwa gobta ah; 4 kuwo dhallinyar oo aan iin lahayn, oo qurqurxoon, oo xagga xigmadda oo dhan ku dheer, oo aqoon badan, oo waxgarasho leh, iyo inta awood u leh inay guriga boqorka istaagaan, iyo inuu iyaga tacliinta iyo afka reer Kaldayiin baro. 5 Boqorkiina wuxuu rukun uga dhigay iyagii in ka mid ah cuntadiisii wanaagsanayd iyo khamrigii uu cabbi jiray, oo wuxuu amray in intii saddex sannadood ah la quudiyo si ay dabadeed boqorka isu hor taagaan. 6 Kuwaasna waxaa ku jiray, oo reer Yahuudah ka mid ahaa, Daanyeel, Xananyaah, Miishaa'eel, iyo Casaryaah. 7 Markaasaa amiirkii bohommada ayaa magacyo u baxshay oo Daanyeel wuxuu u baxshay Beelteshaasar, Xananyaahna wuxuu u baxshay Shadrag; Miishaa'eelna wuxuu u baxshay Meeshag; Casaryaahna wuxuu u baxshay Cabeednegoo. 8 Daanyeelna wuxuu qalbiga ku haystay inuusan isku nijaasayn cuntada wanaagsan ee boqorka iyo khamriga uu cabbo toona; sidaas daraaddeed wuxuu amiirkii bohommada weyddiistay inuu u oggolaado inuusan isnijaasayn. 9 Haddaba Ilaah wuxuu ka dhigay in Daanyeel raallinimo iyo raxmad ka helo amiirkii bohommada. 10 Markaasaa amiirkii bohommadu Daanyeel ku yidhi, Waxaan ka cabsanayaa sayidkayga boqorka ah, oo rukunka idiinka dhigay cuntadiinna iyo cabbitinkiinna, waayo, muxuu u arki wejiyadiinna oo ka liita kuwa dhallinyarada ah ee aad isku da'da tihiin? Sidaasaad madaxayga khatar ugu gelinaysaan boqorka hortiisa. 11 Markaasaa Daanyeel ku yidhi wakiilkii, amiirka bohommadu ka dhigay inuu u taliyo Daanyeel, iyo Xananyaah, iyo Miishaa'eel, iyo Casaryaah, 12 Waan ku baryayaaye, intii toban maalmood ah na tijaabi annagoo addoommadaada ah, oo ha nala siiyo atar aan cunno iyo biyo aan cabnoba. 13 Dabadeedna wejiyadayada hortaada ha lagu fiiriyo iyo wejiga dhallinyarada boqorka cuntadiisa cunta; oo markaas annagoo ah addoommadaada sidii aad nagu aragtid noola macaamilo. 14 Sidaasuu uga dhegaystay xaaladdaas, oo intii toban maalmood ah ayuu tijaabiyey. 15 Markay tobankii maalmood dhammaadeen, way ka weji qurxoonaayeen, wayna ka buurbuurnaayeen dhallinyaradii cuntada boqorka wax ka cuni jirtay oo dhan. 16 Sidaas daraaddeed wakiilkii waa ka qaaday cuntadoodii iyo khamrigii ay cabbi jireen, oo wuxuu siiyey atar. 17 Haddaba afartaas nin oo dhallinyarada ahaa Ilaah wuxuu siiyey aqoon, iyo inay tacliin iyo xigmad oo dhan ku dheeraadaan; Daanyeelna wuxuu garan jiray waxyaalo la tuso iyo riyooyin oo dhan. 18 Oo markii wakhtigii boqorku yidhi, Ha la ii keeno, dhammaaday ayuu amiirkii bohommadu keenay iyagii Nebukadnesar hortiisa. 19 Boqorkiina markaasuu la hadlay iyagii, oo kulligoodna lagama helin mid la mid ah Daanyeel, iyo Xananyaah, iyo Miishaa'eel, iyo Casaryaah; sidaas daraaddeed boqorkii bay is-hor taageen. 20 Waxyaalihii boqorku weyddiiyey oo ku saabsan xigmadda iyo waxgarashada, wuxuu ogaaday inay toban jeer kaga fiican yihiin saaxiriintii iyo xiddigiyayaashii boqortooyadiisa joogay oo dhan. 21 Daanyeelna waa sii joogay tan iyo boqorkii Kuuros sannaddiisii kowaad.


DAAWO: Laba markab dagaal oo Ruush & Maraykan ah oo isku helay biyaha fog ee Badda Baasifigga (Sida ay wax u dheceen?) | Hadalsame Media\nHome Arrimaha Caalamka DAAWO: Laba markab dagaal oo Ruush & Maraykan ah oo isku helay...\n(Moscow) 17 Okt 2021 – Ciidanka Badda Ruushka ayaa loo diray inay biyaha maxalliga ah ka eryaan markabka bururiyaha gantaalaha ee USS Chafee, sida ay faafisay Wasaaradda Gaashaandhigga Ruushanku.\nMarkabka Chafee, oo ah dabaqadda Arleigh-Burke oo a raxan maraakiib ah oo burburiyeyaal ah oo ku qaybsan daafac iyo weerar isla markaana ay ku howlgalaan raxanta Badda Deggan ee Baasifigga, ayaa isku dayey inuu galo biyaha Ruushka ee Bariga Fog.\nYeelkeede, waxaa halkaa ugu tegey maraakiib uu ka mid ahaa“Admiral Tributs.”\nMarkabkan Maraykanka oo la sheegay inuu maalmo ku sugnaa Sea of Japan ayaa kaddib go’aansaday inuu u shiraacdo dhanka gacanka Peter the Great Gulf.\n“kaddib markii aan u digney markabka Chafee, halkii uu jihada bedelan lahaa, waxay istaareen dayuurad qumaati u kacda oo ka duulaysa dushiisa, taasoo mustaxiil ka dhigaysa in markabka la leexiyo.” ayay tiri Wasaaradda Gaashaandhiggu.\nWasaaradda ayaa intaa raacisay inay markale uga digeen inuusan kusii socon biyaha Ruushka, balse uu ugu dambayn dib uga laabtay meel 60 mitir oo qura u jirta markabka Ruushka ee Admiral Tributs, taasoo ay ku tilmaameen hab-dhaqaaq halis ah oo keeni kara isku dhac jireed.\nPrevious articleGabar geesi qaran u ahayd Kenya oo si xun loo diley (Qofka diley waa kii dadka ugu dhowaa)\nNext article”Yaa wax ka dhegeysanaya dal fashilmay!” – Qoraa Kenyan ah oo ka sheekeeyey tillaabooyinka u furan Kenya (Qoraal ay Somalia wax ka baran karto)


Maddiideysiga Amran – Vol: 01 – Cad: 42aad – Indheergarad\nHomeSheeko-faneedMaddiideysiga Amran – Vol: 01 – Cad: 42aad\nDecember 4, 2019 Khadiija Maxamed Eeshiya Sheeko-faneed 0\nIndheergarad – Diisembar 04, 2019 – Koodaar – Vol: 01 – Cadadka: 42aad\nKeliya xiddigaha iyo dayaxa nuurkiisa ayaa ii muuqanayey, meeshu sibay xusuuso hore iigu lahayd, waxaan u malaynayaa in aan waqtiyadii qaxa marar ku negaannay ama degnay; xoogaa ayay dareenkii laabtayda ka hugmayey iga dejisay oo waan dhoolacadeynayey sabab la’aan.\nWaxay ii ahayd fursaddii ugu dahabisanayd ee abid isoo marta! Maaddaama oo aan keligay dhex lugaynayey kaymo cidlo ah oo aanay jirin cid iigu hanjabaysa cuna-qabateyn iyo in cilaaj la igu xerayn doono. Kayntan dheer ee aan ku sugnaa xilligan waxaa ku yaallay god aad u dheer, beri hore waxaa degganaa waraabeyaal aad halis ah u ah, xoolahana naga cuni jirey oo habeenkii nasoo weerari jirey. Waxaan xasuustaa aabbahay oo habeenkii uu waraabaha jikada dhagaxa ka dhisan noogu soo galay uu xadhiga ku xidhay oo godka dheer uu ku gubay! Waan ka naxay runtii xilligaas, mar kalena waxaan ka naxay 25 sanno kaddib in aan rugtii uu degganaa ag marayo habeenkan sharaysan een marnaba la mahadin dadyowga socotada ah falalkooda!\nHabeenkii dhalashadaydu wuxuu ahaa habeen xusuus ku reebay dadkii deegaanka, maaddama aan ahaa shan u yarta gabdhood, bil saddexna aan dhashay, lix faroodna aan lahaa, sidoo kale habeenkaas reer Haybe oo ah reerka hooyaday ka dhalatay labo nin ayaa laga diley; waa sababta markiiba Amran la iigu bixiyey. Waxaa la jeclaysanayey habeenkaas in aan saqiir xalaal ah noqdo, sababta oo ah qoyskaygu waxay kasii fekerayeen mustaqbal xumada aan yeelan karo iyo sharka la gudboonaan doona iyaga sannadaha ku soo fool leh.\nKolkii aan garaadsaday waxaannu degganeyn deegaan buuraley ah oo aad u cimilo qabow sidoo kalena dhir badan leh. Hooyaday ima ay jeclayn, carruurteeda gaar ayay iiga sooci jirtey oo mararka qaar aniga ayaa gaar wax la iigu ridi jirey. Maalin aniga, Basra iyo Geeddi oo walaalahay ah waxaannu ku ciyaaraynay dhagax ku yaalley meel buur ah, wuxuu ahaa dhagax qaab qurux badan u sameysan oo labo majlis leh, Geeddi ayaa su’aal i wayddiiyey wuxuu igu yidhi: ” Amraneey waan xanaaqaa marka carruuraha deriskeenna ahi ay kugu caayaan farta dheeraadka ah ee kugu taalla, islaamaha hooyo u yimaadda maalin walba waxay dhahaan illaahay belaayo ha idinka hayo gabadhan khayr kama soo muuqdo e, aniguna waan kaa weynahay oo waxaa in lagugu dheho ma rabo, farta ma kaa jaraa?!\nXoogaa sidii anoo qof dhakoolsan ah baan dhankiisa soo jalleecay, waxaana ku idhi; “Aniguba ma jecli se waa iska caadi oo hooyo ayaa ii sheegta inaan shan u yarta hablood ahay, taasina ma aha calaamad san ma aha waata la dheho.” Inta uu tegay geed ayuu markiiba ka dillaaciyey dubkii sare maydhax buu ka soo diiray adag oo hore ugu calashmi wayday, farta ayuu igaga xidhay oo igu jiiday, waan ooyey oo dhiig badan baa iga socday; iyada oo ay fartii iga laadlaado ayaan gurigii tagnay, waan miyir-beelay maadaama aan si xun u dhiig baxay. Dhakhtarkaa la ii qaaday isla muddadaasba oo aabbe ayaa gaadhi tuulada ka dalbay.\nHabeenkii walaalkay Geedi waa laga eryay guriga oo duurka ayuu u hoyday, kuma aan farxin runtii, sababta oo ah wuxuu isagu sameeyay wax aanu ku ballanay, marar baan is idhi ma sheegtaa in aad ku ballanteen sidaas, misana waxaan xasuustaa inuu igu yidhi cidna ha u sheegin. Waan ku faraxsanaa in la iga jaray fartii dheeraadka igu ahayd, marar badan gacmahayga ayaan fiirinayey oo rumeysan waayi jirey inaan basharka la mid ahay. Iminka uma arko wax weyn qofku inuu yeesho wax uu khalqiga kale kaga duwan yahay; se waagaas musiibo reerkayaga ku habsatay baan isu aqaannay!\nMuddo kaddib waxaa dalka soo wajahday xaalad adag, dagaallo ayaa soconayey, dadka waa la leynayey, raggii oo dhan duurka ayay galeen, maalin kasta qof deriskayaga ahaa ama aan garanayo baa la dili jirey, geelayagii badnaa habeen cad annaga oo daawadeyaal ka ah baa la dareersaday! Xusuustii ugu qadhaadheyd ee qofkan adag ee ma naxaanka ah iga dhigtay waxa ay ahayd mid xanuun badan oo naxaristii iga rartay, aniga iyo walaalkay Geeddi oo sabarka guriga ku soo jeeda dhaan soo wadna ayaan aragnay siigada cas ee agtayada ka budh leh.\nWalaalkay markiiba wuu dareemay inay yihiin kooxihii hubeysnaa ee dagaallamayey, deedna carar baan baan ku idhi se wuu iga diidey isaga oo aniga iga werweraya, niman wejiyo ad-adag leh ayaa nasoo hor istaagay, labo qori oo caaro dhuuban leh buu dhankayaga ku soo fiiqay, mid ka mida ayaa yidhi; “war ninka dil maannu ahayn ninka aabbihii jabhadka yahay ee ina Cabdikariin!” Isla markiiba shan xabbadood oo si raac ah ayaa lagu tiriyey, dhiiggiisii ayaa igu soo duulay oo maryahaygii iyo wejigaygii sida biyo dhagax lagu tuuray iigu duulduulay..!\nSidii qof neeftii ugu dambeysay neefsanaya oo kale ayaan noqday, daqiiqado kaddibna dareenkii naxariista ayaa iga dul guuray, bini’aadantinnimadii ayaan illaaway, aabbahay baan canaantay oo caayey, in isagu waxaas oo dhan innoogu wacnaa baan maydkii walaalkay ahaa u sheegayey!\nMarkii aan weynaaday, aabbe ayaa geeriyooday, dagaalladii kaddib geeridii aabbahay wax kasta way is beddeleen ma aannu heli karayn cid na daryeesha aniga iyo walaalahay, hooyana keli bay nagu ahayd; dhaqaale fiican ma aannu haysan, adeero oo berigaa qurbaha jirey ayaa magaalada Ceerigaabo noo soo raray dhammaantayo, guri yar oo aad u kooban baan soo degnay, xaafad-soomaal baa xaafaddaa aan degnay la dhihi jirey; farxad iyo raynrayn baanu ku qaabilnay jewigii cusbaa ee waqtigaa noo bilaabmay.\nMagaaladu way wada dunsaneyd guryo aad qaddiimi u ah oo diiftii dagaalku ka muuqato ayaa ku yaalley, xusuus carruurnimo ayaan ku galay goobaha qaar, Center-kii Kulmiye een tegi jirney berigii aannu dagaalku dhicin ka hor ayaan indho debecsan ku fiirinayey, waddooyinka halbawlaha ah ee magaalada ayaan dhex qaaday si baraad li’i ah. Hadba goob baan arkaa aan sii arkay muddadii aan magaalada joogay, taas oo qurux badneyd imminkana burbursan. Waxaan marayey barxaddii weyneyd ee loo yaqaannay (HANUUNINTA) xilligii dawladii Maxamed Siyaad Barre, Centre-kii Daallo oo xero ciidan loo dhalan rogay baan soo hormaray, cabbaar baan hor istaagnaa in kasta oo aanan akhrin kari jirin waxa ku xardhanaa giddaarada.\nMuddo kaddib waxaan waxbarasho ka galay goob dadka waaweyn wax lagu bari jirey oo Clup (Naadi) ahayd, magac af-qalaad ah bay lahayd oo aanan xasuusan; Inkasta oo aan qof weyn ahaa, misana sannad markii aan dhigtay goobtaas ayaa dugsiga la iga wareejiyey, fasalka shanaad ayaan hore kala qabsaday ee dugsiga Waraaqoole, farxad badan ayaan ku dareemay in aan qof wax bartay noqday.\nIlyaas isku fasal ayaannu ahayn, isku kursina waannu ahayn marka fasalka la joogo, casharrada ayuu si fiican ayuu ii fahansiin jirey, maaddaama uu fahankaygu liitay. Iintaas waxaan u aaneynayaa in naxdintii walaalkay ay igu sababtay, waayo yaraantaydii wax kasta waan garan jirey! Ilyaas wuxuu kasoo jeeday reer danyar ah oo xaafadda shacabka deggan, rajay buu ahaa hooyadiis at yaraantiisii dhimatay, da’ ahaan waannu isku dhoweyn, se wuxuu ahaa qof jimidh yar oo aad u dhuudhuuban.\nAniga iyo Ilyaas muddo badan wax aan kala warwareegnoba in aannu is jecelnahay ayaanu isu sheegnay, maalmo aan noloshayda farxad dareemay ayaa ii bilaabmay oo aad u cuddoon, Geed miraamiri ah ayaannu fadhiisan jirney kolka aan dugsiga ka soo rawaxno, ama marka ayeeyo Canab wax la iiga diri doono ayaan subaxii sii ballami jirney, jirdiin yar oo burbursan ayaan fadhiisan jirney oo ku haasaawi jirney.\nMaalmihii danbe hooyaday ayaa ogaatay sheekadayada, aad ayay uga xumaatay, markiiba waxay soo ogaatay in uu Maalik yahay dadka la yaso ee isirkooda la quudhsado! Cay iyo nacdiir bay iga buuxisay, qofnnimadayda ayay inkirtay oo inaan awalba ahaa qof jiritaankiisu aannu micno samayneyn bay ii sheegtay, iskuulkii way iga saartay oo xannibaad hor leh bay igu soo rogtay iyo ilaalo xooggan. Farsamo kale ayaan galnay maalmo kadibbna waxaan ku ballanay Ilyaas inaan taarka iska soo wacno. Taarka Ilma Soore oo xilligaa noo dhowaa ayaan tegi jirey, isaguna kii Cali Cige ee xagga sare ku yaalley buu igala soo hadli jirey.\nToddobaad kaddib waxaan noqday maxbuusad guriga ka xabbisan, Ilyaasna wax war ah iskama aanan helin, Maxamuud ayaa la ii sheegay inuu noqon doono ninkayga mustaqbalka. Dhimasho in aan ka xigo ayaan u sheegay reerkayaga oo dhan, se cidna dheg iima jalaqsiin, waxaan hubay oo keliya inaanan marnaba yeelayn Ilyaas nin aan ahayn in aan xaaskiisa noqdo. Habeenkii ugu danbeeyay ee Ilyaas noloshayda ka baxay way adagtahay ilaa iminka in aan aqbalo, waa habeenkii la iga dhigay qof aan rabitaankiisa ku shaqeyn ee Maxamuud la ii maddiideeyay! Sixirkii Maxamuud igu taabtay muddo 16 sanno ka hor ah wuxuu iga dhigay raaliyo ku qanacsan ninkeeda iyo qoyskan cusub, Ilyaasna nolosheeda oo dhan hal maalin ka tirtirtay!\nImminka waxaan ahay hooyo la nool xanuun nafsiyan ah, carruurteedii laga qaaday, ninkeedii furay jacaylkeediina la seejiyay, ma garanayo meel uu Ilyaas dunida kaga sugan yahay, geeri iyo nolol, farxad iyo murugo mid uu ku danbeeyay; wuxuu u malaynayaa in aan anigu khiyaamay oo Maxamuud dookhayga iyo rabitaankayga ku guursaday, ama ixtiraam aan reerkayaga ixtiraamayo, se hadii uu ogaan lahaa labadaas midna inaanay ahayn inaannu iga dheeraadeen marnaba baan hubaa.\nJacaylkiisa ayaan la noolahay, xusuuso iyo waqtiyo qurxoon oo aan soo wada qaadannay baan niyadda ku dejistaa oo rejooyin ku dhistaa. Dadkayga oo dhan waxay iga aaminsan yihiin in aan waalanahay, waa sababta ay maalinba cilaaj iigu xereeyaan, oo hadba qol iigu cabudhiyaan; habeenkaa madow in aan cidladaa dad iyo bahalba leh soo jibaaxo waxay iga ahayd in aan xorriyad mar uun helo qisadaydana qof iga dhegaysanaya uga warramo.\nAnigu . . . anigu waxaan ahay Amran Ibtileysan . . . !!!\nBasra iyo Geeddi